CELEX: 52020PC0281
Language: el
Date: 2020-07-24
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) 2017/1129 όσον αφορά το ενημερωτικό δελτίο για την ανάκαμψη της ΕΕ και στοχευμένες προσαρμογές για τους χρηματοπιστωτικούς διαμεσολαβητές με στόχο τη διευκόλυνση της ανάκαμψης από την πανδημία COVID-19

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 24.7.2020
            COM(2020) 281 final
            2020/0155(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ) 2017/1129 όσον αφορά το ενημερωτικό δελτίο για την ανάκαμψη της ΕΕ και στοχευμένες προσαρμογές για τους χρηματοπιστωτικούς διαμεσολαβητές με στόχο τη διευκόλυνση της ανάκαμψης από την πανδημία COVID-19
            (Κείμενο που παρουσιάζει ενδιαφέρον για τον ΕΟΧ)
            {SWD(2020) 120 final}
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               1.1.Αιτιολόγηση και στόχοι της πρότασης
            
            
               Τα κράτη μέλη της EΕ έχουν πληγεί σοβαρά από την οικονομική κρίση που προκλήθηκε από την πανδημία COVID-19. Λόγω της κατάστασης αυτής απαιτείται ταχεία αντίδραση για την παροχή στήριξης στους συμμετέχοντες στις κεφαλαιαγορές. Στην ανακοίνωση της Επιτροπής της 13ης Μαρτίου 2020, με τίτλο «Συντονισμένη οικονομική αντίδραση στην έξαρση της νόσου COVID-19»
                  1
               , η Επιτροπή υπογράμμισε τη σημασία της διασφάλισης της ρευστότητας του χρηματοπιστωτικού τομέα της ΕΕ και της αντιμετώπισης της απειλητικής ύφεσης μέσω δράσεων σε όλα τα επίπεδα. Επιπλέον, στην ανακοίνωσή της, της 27ης Μαΐου 2020, με τίτλο «Η ώρα της Ευρώπης: ανασύνταξη και προετοιμασία για την επόμενη γενιά»
                  2
               , η Επιτροπή παρουσίασε τα βασικά μέσα στήριξης του σχεδίου ανάκαμψης για την Ευρώπη, συμπεριλαμβανομένων των μέτρων που αποσκοπούν στην επανεκκίνηση της οικονομίας και στη διευκόλυνση των ιδιωτικών επενδύσεων. Στην εν λόγω ανακοίνωση τονίστηκε επίσης ότι η ρευστότητα και η πρόσβαση σε χρηματοδότηση θα αποτελούν διαρκή πρόκληση για τις επιχειρήσεις.
            
            
               
                  Σκοπός των στοχευμένων αλλαγών του καθεστώτος για το ενημερωτικό δελτίο, όπως καθορίζονται στον κανονισμό για το ενημερωτικό δελτίο
                     3
                  , είναι να παρασχεθεί στις εταιρείες η δυνατότητα να έχουν πρόσβαση σε νέες χρηματοδοτήσεις σε σύντομο χρονικό διάστημα προκειμένου να διευκολυνθεί η οικονομική τους ανάκαμψη από την πανδημία COVID-19. Ειδικότερα, στόχος είναι η παροχή βοήθειας στις εταιρείες προκειμένου να αντλήσουν ίδια κεφάλαια, έτσι ώστε να μπορέσουν να αποκαταστήσουν τους δείκτες χρέους προς ίδια κεφάλαια και να καταστούν περισσότερο ανθεκτικές.
               
               
                  Ενημερωτικό δελτίο είναι ένα απαιτούμενο εκ του νόμου έγγραφο το οποίο περιέχει πληροφορίες σχετικά με μια εταιρεία και με τις κινητές αξίες που οι εταιρείες θέτουν σε δημόσια προσφορά ή επιδιώκουν να εισαγάγουν προς διαπραγμάτευση σε ρυθμιζόμενη αγορά. Οι πληροφορίες αυτές θα πρέπει να αποτελούν τη βάση επί της οποίας οι επενδυτές θα μπορούν να αποφασίσουν αν θα επενδύσουν σε κινητές αξίες που εκδίδονται από την εν λόγω εταιρεία. Το κόστος της κατάρτισης ενημερωτικού δελτίου μπορεί να λειτουργήσει ως αποτρεπτικός παράγοντας για τους εκδότες που βρίσκονται σε οικονομική δυσχέρεια και επιδιώκουν να αντλήσουν νέα κεφάλαια, και ειδικότερα ίδια κεφάλαια. Λόγω της κατάστασης που προκλήθηκε από την πανδημία COVID-19, είναι εξαιρετικά σημαντικό να διασφαλιστεί ότι το ενημερωτικό δελτίο δεν εμποδίζει τους ήδη εισηγμένους εκδότες να αντλήσουν κεφάλαια από τις δημόσιες αγορές. 
               
               
                  Ως εκ τούτου, η παρούσα πρόταση αποσκοπεί στην απλούστευση της διαδικασίας για την ταχεία άντληση κεφαλαίων από τους εκδότες λόγω της επείγουσας, από οικονομικής απόψεως, κατάστασης που προκλήθηκε από την πανδημία COVID-19. Οι παρούσες τροποποιήσεις του κανονισμού για το ενημερωτικό δελτίο αφορούν τη δημιουργία ενός νέου τύπου συνοπτικού ενημερωτικού δελτίου (στο εξής: ενημερωτικό δελτίο για την ανάκαμψη της ΕΕ), καθώς και στοχευμένες τροποποιήσεις για την εκτόνωση της πίεσης που υφίστανται οι χρηματοπιστωτικοί διαμεσολαβητές (κοινοποίηση συμπληρωμάτων και εκδόσεων μη μετοχικών κινητών αξιών από τα πιστωτικά ιδρύματα). 
               
            
            
               1.1.1.Το ενημερωτικό δελτίο για την ανάκαμψη της ΕΕ
            
            
               
                  Στόχος του ενημερωτικού δελτίου για την ανάκαμψη της ΕΕ είναι να παρέχει στους εισηγμένους εκδότες απλοποιημένους κανόνες γνωστοποίησης ειδικά προσαρμοσμένους στις ιδιαίτερες ανάγκες τους σε περιβάλλοντα μετά την κρίση, παράλληλα με τη διατήρηση του ενημερωτικού δελτίου ως χρήσιμου εργαλείου για την ενημέρωση των εν δυνάμει επενδυτών. Στην παρούσα κατάσταση μετά την κρίση, είναι εξαιρετικά σημαντικό να μειωθούν τα κανονιστικά εμπόδια που ενδέχεται να επηρεάσουν την ανακεφαλαιοποίηση των εταιρειών και να επιτραπεί στους εκδότες να αντλήσουν κεφάλαια από τις δημόσιες αγορές σε πρώιμο στάδιο της ανάκαμψης.
               
               
                  Σκοπός του ενημερωτικού δελτίου για την ανάκαμψη της ΕΕ είναι να επικεντρωθεί σε ουσιώδεις πληροφορίες, θα είναι δε διαθέσιμο μόνο για δευτερογενείς εκδόσεις μετοχών. Η απλούστερη γνωστοποίηση αναμένεται να μειώσει το κόστος κατάρτισης ενημερωτικού δελτίου και να διευκολύνει την κατανόηση του εγγράφου, υπό την προϋπόθεση ότι οι εκδότες έχουν κινητές αξίες ήδη εισηγμένες προς διαπραγμάτευση σε ρυθμιζόμενη αγορά ή σε αγορά ανάπτυξης ΜΜΕ τουλάχιστον κατά τους τελευταίους 18 συναπτούς μήνες. Επιπλέον, το ενημερωτικό δελτίο για την ανάκαμψη της ΕΕ αναμένεται επίσης να καταστήσει αποτελεσματικότερο τον έλεγχο που πραγματοποιούν οι εθνικές αρμόδιες αρχές. Ως εκ τούτου, σκοπός του προτεινόμενου καθεστώτος για το ενημερωτικό δελτίο για την ανάκαμψη της ΕΕ είναι να μειώσει τον χρόνο έγκρισης του ενημερωτικού δελτίου σε 5 εργάσιμες μέρες, προκειμένου να παρέχεται στους εκδότες η δυνατότητα να αξιοποιούν γρήγορα τις ευκαιρίες άντλησης κεφαλαίου. Αυτός ο νέος τύπος ενημερωτικού δελτίου θα επωφελείται επίσης από το ενωσιακό ενιαίο διαβατήριο εγκεκριμένων ενημερωτικών δελτίων για διασυνοριακές προσφορές και εισαγωγές προς διαπραγμάτευση. 
               
               
                  Το ενημερωτικό δελτίο για την ανάκαμψη της ΕΕ αποσκοπεί να είναι i) εύκολο να εκπονηθεί από τις εταιρείες που επιθυμούν να αντλήσουν κεφάλαια από τις κεφαλαιαγορές, ii) εύκολα κατανοητό για τους επενδυτές που επιθυμούν να χρηματοδοτήσουν τις εταιρείες αυτές και iii) εύκολο να ελεγχθεί και να εγκριθεί από τις εθνικές αρμόδιες αρχές. 
               
               
                  Το ενημερωτικό δελτίο για την ανάκαμψη της ΕΕ αποσκοπεί στη διευκόλυνση της ανακεφαλαιοποίησης κατά το στάδιο της ανάκαμψης. Κατά συνέπεια, έχει σχεδιαστεί ως προσωρινό καθεστώς το οποίο λήγει 18 μήνες μετά την ημερομηνία εφαρμογής του παρόντος κανονισμού. Στο πλαίσιο της επανεξέτασης του κανονισμού για το ενημερωτικό δελτίο, θα πρέπει επίσης να αξιολογηθεί κατά πόσον το ενημερωτικό δελτίο για την ανάκαμψη της ΕΕ επιτυγχάνει τους στόχους του. Προκειμένου να διευκολυνθεί η εν λόγω αξιολόγηση, η πρόταση προβλέπει ότι ο κεντρικός μηχανισμός αποθήκευσης της ΕΑΚΑΑ, ο οποίος συλλέγει δεδομένα για τα ενημερωτικά δελτία από τις εθνικές αρμόδιες αρχές θα συλλέγει επίσης δεδομένα και σχετικά με το ενημερωτικό δελτίο για την ανάκαμψη της ΕΕ. Η εν λόγω οριακή προσαρμογή του κεντρικού μηχανισμού αποθήκευσης της ΕΑΚΑΑ δεν αναμένεται να απαιτήσει επιπλέον πόρους από το προσωπικό της ΕΑΚΑΑ. Επίσης, δεν αναμένεται να επιφέρει σημαντικό πρόσθετο κόστος.
               
            
            
               1.1.2.Τροποποιήσεις για την εκτόνωση της πίεσης που υφίστανται οι χρηματοπιστωτικοί διαμεσολαβητές
            
            
               
                  Συμπληρώματα 
               
            
            
               Ένας εκδότης πρέπει να δημοσιεύει συμπλήρωμα ενημερωτικού δελτίου για κάθε σημαντικό νέο στοιχείο, ουσιώδες σφάλμα ή ουσιώδη ανακρίβεια που αφορά τις πληροφορίες εντός ενός ενημερωτικού δελτίου οι οποίες μπορούν να επηρεάσουν την εκτίμηση για τις κινητές αξίες, και που ανακύπτει ή διαπιστώνεται μεταξύ του χρόνου έγκρισης του ενημερωτικού δελτίου και της λήξης της περιόδου προσφοράς ή του χρόνου έναρξης της διαπραγμάτευσης σε ρυθμιζόμενη αγορά, όποιο από τα δύο συμβεί σε μεταγενέστερο χρόνο. Η δημοσίευση συμπληρώματος ενεργοποιεί το δικαίωμα υπαναχώρησης των επενδυτών, το οποίο πρέπει να ασκείται εντός δύο εργάσιμων ημερών από τη δημοσίευση του συμπληρώματος. Οι χρηματοπιστωτικοί διαμεσολαβητές, στο πλαίσιο του καθήκοντός τους να προστατεύουν τους επενδυτές, πρέπει να επικοινωνούν με τους επενδυτές και να τους ενημερώνουν σχετικά με τη δημοσίευση του συμπληρώματος εντός της ημέρας δημοσίευσης του συμπληρώματος. Η προθεσμία αυτή, καθώς και η ευρεία περιγραφή των «επενδυτών» δημιουργούν προβλήματα στους χρηματοπιστωτικούς διαμεσολαβητές. 
            
            
               Προκειμένου να αντιμετωπιστούν οι δυσκολίες αυτές και να αποδεσμευθούν πόροι για τους χρηματοπιστωτικούς διαμεσολαβητές, η πρόταση αποσαφηνίζει τις υποχρεώσεις των χρηματοπιστωτικών διαμεσολαβητών όσον αφορά τα συμπληρώματα. Οι χρηματοπιστωτικοί διαμεσολαβητές θα πρέπει να ενημερώνουν μόνο τους επενδυτές που έχουν αγοράσει ή έχουν εγγραφεί για να αγοράσουν κινητές αξίες μέσω αυτών σχετικά με τη δυνατότητα δημοσίευσης συμπληρώματος, υπό την προϋπόθεση ότι η αγορά ή η εγγραφή για αγορά συμφωνήθηκε μεταξύ του χρόνου έγκρισης του ενημερωτικού δελτίου και της λήξης της περιόδου προσφοράς ή του χρόνου έναρξης της διαπραγμάτευσης σε ρυθμιζόμενη αγορά, όποιο από τα δύο συμβεί σε μεταγενέστερο χρόνο. Μετά τη δημοσίευση συμπληρώματος, ο χρηματοπιστωτικός διαμεσολαβητής πρέπει να επικοινωνήσει μόνο με τους επενδυτές που έχουν δικαίωμα υπαναχώρησης. Η πρόταση παρατείνει επίσης την προθεσμία για την επικοινωνία των χρηματοπιστωτικών διαμεσολαβητών με τους επενδυτές σε μία εργάσιμη ημέρα από τη δημοσίευση του συμπληρώματος. Προκειμένου να διατηρηθεί υψηλό επίπεδο προστασίας των επενδυτών, η περίοδος κατά την οποία είναι δυνατό να ασκηθεί το δικαίωμα υπαναχώρησης των επενδυτών παρατείνεται από δύο σε τρεις εργάσιμες ημέρες από τη δημοσίευση του συμπληρώματος. 
            
            
               Καθώς οι στοχευμένες τροποποιήσεις σχετικά με τα συμπληρώματα θα συμβάλουν στην αντιμετώπιση αυτών των δυσκολιών και θα αποδεσμεύσουν πόρους για τους χρηματοπιστωτικούς διαμεσολαβητές, διατηρώντας παράλληλα υψηλό επίπεδο προστασίας των επενδυτών, οι τροποποιήσεις αυτές δεν θα είναι χρονικά περιορισμένες.
            
            
               Μη μετοχικές κινητές αξίες που εκδίδονται από πιστωτικά ιδρύματα
            
            
               Η προσφορά μη μετοχικών κινητών αξιών που εκδίδονται συνεχώς ή κατ’ επανάληψη από πιστωτικό ίδρυμα δεν υπόκειται, υπό ορισμένες προϋποθέσεις, στην υποχρέωση δημοσίευσης ενημερωτικού δελτίου, εάν η συνολική ανταλλακτική αξία είναι μικρότερη από 75 εκατ. EUR ανά πιστωτικό ίδρυμα, υπολογιζόμενη σε περίοδο 12 μηνών. Τα πιστωτικά ιδρύματα ανέλαβαν δράση για την ανάκαμψη προκειμένου να στηρίξουν τις εταιρείες που είχαν ανάγκη από χρηματοδότηση, και αναμένεται να αποτελέσουν θεμελιώδη πυλώνα της ανάκαμψης. Η Επιτροπή, προκειμένου να βοηθήσει τα πιστωτικά ιδρύματα διευκολύνοντας την πρόσβασή τους σε χρηματοδότηση και δίνοντάς τους το περιθώριο να στηρίξουν τους πελάτες τους στην πραγματική οικονομία, προτείνει στοχευμένη αύξηση του κατώτατου ορίου από τα 75 εκατ. EUR στα 150 εκατ. EUR. Ο στόχος είναι να στηριχθεί η χρηματοδότηση των πιστωτικών ιδρυμάτων κατά το στάδιο της ανάκαμψης μέσω της αύξησης του κατώτατου ορίου απαλλαγής από την υποχρέωση δημοσίευσης ενημερωτικού δελτίου για ορισμένα είδη προσφορών κινητών αξιών. Καθώς αυτό το μέτρο συνδέεται άμεσα με το στάδιο της ανάκαμψης από την πανδημία COVID-19, θα πρέπει να είναι διαθέσιμο για περιορισμένο χρονικό διάστημα 18 μηνών. 
            
         
         
            
               1.2.Συνέπεια με τις ισχύουσες διατάξεις στον τομέα πολιτικής
            
            
               Η παρούσα πρόταση, παρότι προβλέπει έκτακτα μέτρα για την άμβλυνση των επιπτώσεων της πανδημίας COVID-19, δεν παύει να συνάδει με τους πρωταρχικούς στόχους του κανονισμού για το ενημερωτικό δελτίο όσον αφορά τη διευκόλυνση της άντλησης κεφαλαίων μέσω των κεφαλαιαγορών, τη διασφάλιση της προστασίας των επενδυτών και την προαγωγή της εποπτικής σύγκλισης σε ολόκληρη την ΕΕ. Η παρούσα πρόταση συμπληρώνει επίσης τις υποχρεώσεις υποβολής αναφορών που προβλέπονται στην οδηγία περί διαφάνειας
                  4
               , για τις ρυθμιζόμενες αγορές, στον κατ’ εξουσιοδότηση κανονισμό (ΕΕ) 2017/565 της Επιτροπής
                  5
               , για τις αγορές ανάπτυξης ΜΜΕ, καθώς και στον κανονισμό για την κατάχρηση της αγοράς
                  6
                και για τους δύο τόπους διαπραγμάτευσης.
            
            
               1.3.Συνέπεια με άλλες πολιτικές της Ένωσης
            
            
               
                  Η παρούσα νομοθετική πρόταση για την τροποποίηση του κανονισμού για το ενημερωτικό δελτίο αποτελεί μέρος μιας σειράς μέτρων με στόχο τη διευκόλυνση της οικονομικής ανάκαμψης μετά την πανδημία COVID-19, στην οποία περιλαμβάνονται επίσης μια νομοθετική πρόταση για την τροποποίηση της οδηγίας MiFID II
                     7
                   και μια νομοθετική πρόταση για την τροποποίηση του πλαισίου σχετικά με την τιτλοποίηση, συμπεριλαμβανομένων του κανονισμού για τις τιτλοποιήσεις
                     8
                   και του κανονισμού για τις κεφαλαιακές απαιτήσεις
                     9
                  .
               
               
                  Η παρούσα νομοθετική πρόταση αποσκοπεί επίσης στη συμπλήρωση των στόχων της Ένωσης Κεφαλαιαγορών όσον αφορά τη διαφοροποίηση των αγορακεντρικών πηγών χρηματοδότησης για τις επιχειρήσεις, Καθιστώντας ευκολότερη την έκδοση μετοχών από τις εισηγμένες εταιρείες στην ΕΕ, η παρούσα πρωτοβουλία θα συμβάλει στη διευκόλυνση της άντλησης κεφαλαίων από τις εταιρείες. Στο πλαίσιο αυτό, η παρούσα πρόταση είναι σύμφωνη με τη σύσταση του φόρουμ υψηλού επιπέδου για την Ένωση Κεφαλαιαγορών
                     10
                    η οποία δημοσιεύθηκε στις 10 Ιουνίου 2020 και στην οποία υπογραμμίστηκε η ανάγκη ελάφρυνσης των κανόνων εισαγωγής στο χρηματιστήριο, με αναφορά και στον κανονισμό για το ενημερωτικό δελτίο. Στο πλαίσιο των μέτρων για την άμβλυνση των επιπτώσεων της πανδημίας COVID-19 στην πραγματική οικονομία και στις χρηματοπιστωτικές αγορές, η παρούσα πρωτοβουλία έχει επίσης ως στόχο να μετριάσει το ρυθμιστικό κόστος για τους εισηγμένους εκδότες, τόσο στις ρυθμιζόμενες αγορές όσο και στις αγορές ανάπτυξης ΜΜΕ. Συγκεκριμένα, η ευελιξία που παρέχεται στους εκδότες αγορών ανάπτυξης ΜΜΕ αξιοποιεί περαιτέρω τους στόχους του προσφάτως εκδοθέντος κανονισμού (ΕΕ) 2019/2115 του Ευρωπαϊκού Κοινοβουλίου και του Συμβουλίου
                     11
                  , ο οποίος θεσπίζει μέτρα με στόχο την προώθηση της χρήσης αυτών των τόπων διαπραγμάτευσης. Επιπλέον, η παρούσα πρωτοβουλία πρέπει να συνάδει με τυχόν πρόσθετες προτάσεις που σκοπεύει να καταρτίσει η Επιτροπή σε διάφορους τομείς πολιτικής για την άμβλυνση των επιπτώσεων της πανδημίας COVID-19 στις κεφαλαιαγορές, συμπεριλαμβανομένων των βασικών μέσων για τη στήριξη της ανάκαμψης που παρουσιάζονται στην ανακοίνωση της Επιτροπής, της 27ης Μαΐου 2020, με τίτλο «Η ώρα της Ευρώπης: ανασύνταξη και προετοιμασία για την επόμενη γενιά». 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               2.1.Νομική βάση
            
            
               
                  Η νομική βάση του κανονισμού για το ενημερωτικό δελτίο είναι το άρθρο 114 της Συνθήκης για τη λειτουργία της Ευρωπαϊκής Ένωσης (ΣΛΕΕ), το οποίο αναθέτει στα ευρωπαϊκά θεσμικά όργανα την αρμοδιότητα να θεσπίζουν κατάλληλες διατάξεις με στόχο την εγκαθίδρυση και τη λειτουργία της ενιαίας αγοράς. Οι εν λόγω κανονισμοί μπορούν να τροποποιηθούν, μεταξύ άλλων με τον περιορισμό του πεδίου εφαρμογής τους σε προσωρινή βάση, μόνο από τον νομοθέτη της Ένωσης, στην προκειμένη περίπτωση βάσει του άρθρου 114 της Συνθήκης.
               
            
            
               2.2.Επικουρικότητα 
            
            
               
                  Σύμφωνα με το άρθρο 4 της ΣΛΕΕ, η δράση της ΕΕ για την ολοκλήρωση της εσωτερικής αγοράς πρέπει να εκτιμάται υπό το πρίσμα της αρχής της επικουρικότητας, που διατυπώνεται στο άρθρο 5 παράγραφος 3 της Συνθήκης για την Ευρωπαϊκή Ένωση. Σύμφωνα με την αρχή της επικουρικότητας, δράση θα πρέπει να αναλαμβάνεται σε επίπεδο ΕΕ μόνον όταν οι στόχοι της προτεινόμενης δράσης δεν μπορούν να επιτευχθούν επαρκώς από τα κράτη μέλη και μόνο, και, ως εκ τούτου, επιβάλλεται δράση σε επίπεδο ΕΕ. 
               
               
                  Οι απαιτήσεις γνωστοποίησης σε περίπτωση προσφοράς κινητών αξιών ή εισαγωγής προς διαπραγμάτευση σε ρυθμιζόμενη αγορά προκύπτουν από την εφαρμογή του κανονισμού για το ενημερωτικό δελτίο. Ο εν λόγω ευρωπαϊκός κανονισμός έχει άμεση δεσμευτική νομική ισχύ σε όλα τα κράτη μέλη. Αφήνει σχεδόν μηδενική ευελιξία στα κράτη μέλη για την προσαρμογή των κανόνων στις τοπικές συνθήκες. Τα προβλήματα που προκύπτουν από αυτές τις διατάξεις μπορούν να αντιμετωπιστούν αποτελεσματικά μόνο με νομοθετικές τροποποιήσεις σε ευρωπαϊκό επίπεδο
                     12
                  . Οι πιθανές εναλλακτικές λύσεις, δηλαδή μη νομοθετική δράση σε ενωσιακό επίπεδο, δεν θα μπορούσαν να επιτύχουν επαρκώς και αποτελεσματικά τον στόχο που έχει καθοριστεί, καθώς δεν θα μπορούσαν να τροποποιήσουν τις διατάξεις του κανονισμού.
               
               
                  Ένα εναρμονισμένο ενωσιακό ενημερωτικό δελτίο αποτελεί σημαντικό μέσο ενοποίησης των κεφαλαιαγορών σε ολόκληρη την Ένωση. Μόλις η αρμόδια εθνική αρχή εγκρίνει ένα ενημερωτικό δελτίο, ο εκδότης μπορεί να ζητήσει διαβατήριο για τη χρήση του εν λόγω ενημερωτικού δελτίου σε άλλο κράτος μέλος της ΕΕ. Στο εν λόγω κράτος μέλος «υποδοχής» δεν θα απαιτούνται περαιτέρω εγκρίσεις ή διοικητικές διαδικασίες σχετικές με το ενημερωτικό δελτίο. Το διαβατήριο αυτό λειτουργεί με βάση την παραδοχή ότι το ελάχιστο περιεχόμενο του ενημερωτικού δελτίου είναι εναρμονισμένο σε επίπεδο Ένωσης με τους ισχύοντες κανόνες για τα ενημερωτικά δελτία. Συνεπώς, δεδομένου ότι το διαβατήριο έχει ευρωπαϊκό χαρακτήρα, τυχόν βελτιώσεις μπορούν να επέλθουν μόνο σε επίπεδο ΕΕ. Οι πιθανές εναλλακτικές λύσεις, όπως η ανάληψη δράσης σε επίπεδο κρατών μελών, θα δημιουργούσαν εμπόδιο στις συναλλαγές και δεν θα μπορούσαν να επιτύχουν επαρκώς και αποτελεσματικά τους στόχους για τη δημιουργία εναρμονισμένης βάσης για τον «μηχανισμό διαβατηρίου» των ενημερωτικών δελτίων.
               
               
                  Οι προτεινόμενες τροποποιήσεις του κανονισμού για το ενημερωτικό δελτίο θα δώσουν σαφές μήνυμα σε ολόκληρη την Ένωση ότι το καθεστώς για το ενημερωτικό δελτίο μπορεί να προσαρμοστεί σε εξαιρετικές περιστάσεις. Η ελάφρυνση των στοχευμένων επιβαρύνσεων που προσδιορίζονται στον κανονισμό για το ενημερωτικό δελτίο, καθώς και η βελτίωση της προσβασιμότητας του ενημερωτικού δελτίου για τους εκδότες των οποίων οι μετοχές είναι ήδη εισηγμένες προς διαπραγμάτευση σε ρυθμιζόμενη αγορά ή σε αγορά ανάπτυξης ΜΜΕ μπορεί να συμβάλει στην εμβάθυνση των πανευρωπαϊκών δεξαμενών κεφαλαίων που είναι διαθέσιμες στους εν λόγω εκδότες. Αυτό προϋποθέτει τον σχεδιασμό ενός χωριστού καθεστώτος για το ενημερωτικό δελτίο με κατάλληλο περιεχόμενο και μορφή τόσο για τους εκδότες όσο και για τους επενδυτές υπό αυστηρές προϋποθέσεις. Οι στόχοι αυτοί δεν μπορούν να επιτευχθούν από τα κράτη μέλη σε μεμονωμένη βάση, καθώς κάτι τέτοιο θα είχε ως αποτέλεσμα λιγότερο ισότιμους όρους ανταγωνισμού τόσο για τους εκδότες όσο και για τους επενδυτές και θα δημιουργούσε συνθήκες καταχρηστικής επιλογής του ευνοϊκότερου καθεστώτος εποπτείας και εμπόδια στις διασυνοριακές συναλλαγές. Οι στόχοι αυτοί μπορούν να επιτευχθούν καλύτερα σε επίπεδο Ένωσης.
               
            
            
               2.3.Αναλογικότητα
            
            
               
                  Η παρούσα πρόταση επιφέρει μόνο τεχνικές τροποποιήσεις στον κανονισμό για το ενημερωτικό δελτίο με στόχο την ταχεία αντιμετώπιση των οικονομικών επιπτώσεων της πανδημίας COVID-19. Τα προτεινόμενα μέτρα για την ελάφρυνση των απαιτήσεων δημοσίευσης ενημερωτικού δελτίου τηρούν την αρχή της αναλογικότητας. Είναι επαρκή για την επίτευξη των στόχων, δεν υπερβαίνουν τα όρια του αναγκαίου και ορισμένα από αυτά είναι χρονικά περιορισμένα.
               
               
                  Εκδότες
               
               
                  Η πρόταση ελαφρύνει τις απαιτήσεις γνωστοποίησης ενημερωτικού δελτίου για τους εκδότες σύμφωνα με την αρχή της αναλογικότητας. Οι εκδότες που επιθυμούν να αντλήσουν κεφάλαια θα επωφεληθούν από τους απλούστερους κανόνες γνωστοποίησης που διέπουν το ενημερωτικό δελτίο για την ανάκαμψη της ΕΕ, υπό την προϋπόθεση ότι οι μετοχές τους είναι ήδη εισηγμένες προς διαπραγμάτευση σε ρυθμιζόμενη αγορά ή σε αγορά ανάπτυξης ΜΜΕ κατά τους τελευταίους 18 συναπτούς μήνες τουλάχιστον. Αυτό το απλούστερο καθεστώς γνωστοποίησης θα έχει ως αποτέλεσμα τη μείωση του κόστους συμμόρφωσης, δεδομένου ότι το ενημερωτικό δελτίο για την ανάκαμψη της ΕΕ θα είναι πολύ συντομότερο και, ως εκ τούτου, η εκπόνησή του θα είναι λιγότερο δαπανηρή. Επιπλέον, οι εν λόγω εκδότες θα ωφεληθούν από την ταχύτερη έγκριση ενημερωτικών δελτίων που θα τους παρέχει τη δυνατότητα να αξιοποιούν αποτελεσματικότερα τις ευκαιρίες χρηματοδότησης. Προκειμένου να μην υπερβεί τα αναγκαία όρια, το ενημερωτικό δελτίο για την ανάκαμψη της ΕΕ θα είναι χρονικά περιορισμένο και, ως εκ τούτου, προτείνεται ως προσωρινό καθεστώς το οποίο λήγει 18 μήνες μετά την ημερομηνία εφαρμογής του παρόντος κανονισμού.
               
               
                  Επενδυτές
               
            
            
               Το προτεινόμενο ενημερωτικό δελτίο για την ανάκαμψη της ΕΕ συνάδει επίσης με την αρχή της αναλογικότητας όσον αφορά τους δυνητικούς επενδυτές. Το ενημερωτικό δελτίο για την ανάκαμψη της ΕΕ θα είναι περισσότερο φιλικό προς τους αναγνώστες χάρη στον μειωμένο αριθμό των σελίδων του και στην επικέντρωσή του σε ουσιώδεις πληροφορίες, ενώ παράλληλα η χρήση του θα στοχεύει στην ειδική περίπτωση κατά την οποία ο εκδότης έχει ιστορικό και, ως εκ τούτου, πληροφορίες που έχουν ήδη δημοσιευθεί στην αγορά.
            
            
               
                  Χρηματοπιστωτικοί διαμεσολαβητές 
               
            
         
         
            
               Οι χρηματοπιστωτικοί διαμεσολαβητές θα επωφεληθούν από στοχευμένες τροποποιήσεις οι οποίες θα αποσαφηνίζουν τις απαιτήσεις στις οποίες υπόκεινται σε σχέση με τα συμπληρώματα και θα τους βοηθούν να υπερβούν τις δυσκολίες που συναντούν όσον αφορά την αποτελεσματική πρόσβαση σε επενδυτές όταν δημοσιεύεται ένα συμπλήρωμα, διατηρώντας παράλληλα υψηλό επίπεδο προστασίας των επενδυτών. Δεδομένου ότι οι στοχευμένες τροποποιήσεις για τα συμπληρώματα θα συμβάλουν στην αντιμετώπιση των δυσκολιών, οι τροποποιήσεις αυτές δεν θα είναι χρονικά περιορισμένες.
            
            
               
                  Τα πιστωτικά ιδρύματα τα οποία ανέλαβαν δράση για την ανάκαμψη προκειμένου να στηρίξουν τις εταιρείες θα επωφεληθούν επίσης από στοχευμένη ελάφρυνση με την πρόταση για αύξηση του κατώτατου ορίου απαλλαγής από την υποχρέωση δημοσίευσης ενημερωτικού δελτίου από τα 75 εκατ. EUR στα 150 εκατ. EUR για προσφορές μη μετοχικών κινητών αξιών που εκδίδονται συνεχώς ή κατ’ επανάληψη. Εφόσον το εν λόγω μέτρο έχει ως στόχο να βοηθήσει τα πιστωτικά ιδρύματα τα οποία πρόκειται να αποτελέσουν θεμελιώδη πυλώνα του σταδίου της ανάκαμψης, θα περιοριστεί χρονικά σε 18 μήνες. 
               
               
                  Εθνικές αρμόδιες αρχές 
               
               
                  Οι εθνικές αρμόδιες αρχές αναμένεται επίσης να ωφεληθούν από τις προτεινόμενες απλουστεύσεις του ενημερωτικού δελτίου για την ανάκαμψη της ΕΕ: καθώς θα υπάρχουν λιγότερες πληροφορίες προς γνωστοποίηση και προς έλεγχο στο ενημερωτικό δελτίο για την ανάκαμψη της ΕΕ, θα μειωθεί ο φόρτος εργασίας τους και θα διευκολυνθεί η διαδικασία έγκρισης. 
               
            
            
               2.4.Επιλογή της νομικής πράξης
            
            
               
                  Οι προτεινόμενες νομοθετικές τροποποιήσεις αποσκοπούν ιδίως στη μείωση του διοικητικού φόρτου και του κόστους συμμόρφωσης που αντιμετωπίζουν οι εκδότες όπως απορρέουν από την εφαρμογή του κανονισμού για το ενημερωτικό δελτίο. Για τον σκοπό αυτόν, τα νομοθετικά μέτρα θα τροποποιήσουν τις ισχύουσες διατάξεις του κανονισμού για το ενημερωτικό δελτίο. Η νομική βάση του κανονισμού για το ενημερωτικό δελτίο είναι το άρθρο 114 παράγραφος 1 της ΣΛΕΕ. Ως εκ τούτου, οποιοσδήποτε τροποποιητικός κανονισμός έχει την ίδια νομική βάση. 
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               3.1.Εκτίμηση επιπτώσεων
            
            
               
                  Δεδομένου του επείγοντος χαρακτήρα των μέτρων που πρέπει να ληφθούν για τη διευκόλυνση της ανάκαμψης μετά την κρίση που προκλήθηκε στις χρηματοπιστωτικές αγορές και στην πραγματική οικονομία από την πανδημία COVID-19, η εκτίμηση επιπτώσεων αντικαταστάθηκε από ανάλυση κόστους-οφέλους η οποία περιλαμβάνεται στο έγγραφο εργασίας των υπηρεσιών της Επιτροπής που υποστηρίζει τη δέσμη μέτρων για την ανάκαμψη των κεφαλαιαγορών.
               
               
                  Το απλοποιημένο καθεστώς γνωστοποίησης του ενημερωτικού δελτίου για την ανάκαμψη της ΕΕ έχει ως στόχο να μειώσει σημαντικά το κόστος συμμόρφωσης για τους εκδότες και να επικεντρωθεί στις ουσιώδεις πληροφορίες για τους επενδυτές. Αναμένεται επίσης να μειώσει τον φόρτο εργασίας των εθνικών αρμόδιων αρχών, καθώς θα είναι λιγότερες οι πληροφορίες προς έλεγχο. Ταυτόχρονα, η διαδικασία έγκρισης θα είναι ταχύτερη. Οι χρηματοπιστωτικοί διαμεσολαβητές θα επωφεληθούν επίσης από τις στοχευμένες τροποποιήσεις σχετικά με τα συμπληρώματα και την αύξηση του ορίου απαλλαγής από την υποχρέωση δημοσίευσης ενημερωτικού δελτίου για τις εκδόσεις μη μετοχικών κινητών αξιών. 
               
            
            
               3.2.Θεμελιώδη δικαιώματα
            
            
               Η προστασία των δεδομένων προσωπικού χαρακτήρα (άρθρο 8), η επιχειρηματική ελευθερία (άρθρο 16) και η προστασία του καταναλωτή (άρθρο 38) του Χάρτη των Θεμελιωδών Δικαιωμάτων της ΕΕ σχετίζονται σε κάποιο βαθμό με τις διατάξεις της παρούσας πρότασης. Περιορισμοί των εν λόγω δικαιωμάτων και ελευθεριών επιτρέπονται βάσει του άρθρου 52 του Χάρτη των Θεμελιωδών Δικαιωμάτων της ΕΕ. Στην περίπτωση της νομοθεσίας που σχετίζεται με το ενημερωτικό δελτίο, ο στόχος γενικού συμφέροντος που δικαιολογεί ορισμένους περιορισμούς των θεμελιωδών δικαιωμάτων συνίσταται στη διασφάλιση της ακεραιότητας της αγοράς. Όσον αφορά την προστασία των δεδομένων προσωπικού χαρακτήρα, είναι αναγκαία η γνωστοποίηση ορισμένων πληροφοριών στο ενημερωτικό δελτίο, ώστε να διασφαλιστεί ότι οι επενδυτές είναι σε θέση να επιδεικνύουν τη δέουσα επιμέλεια. 
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρωτοβουλία δεν αναμένεται να έχει επιπτώσεις στον προϋπολογισμό της ΕΕ.
            
            
               5.ΛΟΙΠΑ ΣΤΟΙΧΕΙΑ
            
            
               5.1.Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Η παρακολούθηση των επιπτώσεων του νέου κανονισμού θα πραγματοποιείται σε συνεργασία με την ΕΑΚΑΑ και τις εθνικές αρμόδιες αρχές με βάση τις ετήσιες εκθέσεις σχετικά με τα ενημερωτικά δελτία που έχουν εγκριθεί στην Ένωση, τις οποίες η ΕΑΚΑΑ εξουσιοδοτείται να εκπονεί κάθε έτος. Ο κεντρικός μηχανισμός αποθήκευσης της ΕΑΚΑΑ ο οποίος συλλέγει δεδομένα για τα ενημερωτικά δελτία από τις εθνικές αρμόδιες αρχές θα συλλέγει επίσης δεδομένα και σχετικά με το ενημερωτικό δελτίο για την ανάκαμψη της ΕΕ.
               
            
            
               Το ενημερωτικό δελτίο για την ανάκαμψη της ΕΕ θα αξιολογείται. Ειδικότερα, βασικές παράμετροι για τη μέτρηση της επίτευξης των δεδηλωμένων στόχων του ενημερωτικού δελτίου για την ανάκαμψη της ΕΕ θα είναι: 
            
            
               α)ο αριθμός των εγκεκριμένων ενημερωτικών δελτίων για την ανάκαμψη της ΕΕ και η ανάλυση της εξέλιξης του αριθμού αυτού·
            
            
               β)το κόστος κατάρτισης και εξασφάλισης της έγκρισης ενημερωτικού δελτίου για την ανάκαμψη της ΕΕ σε σύγκριση με το τρέχον κόστος ενός ενημερωτικού δελτίου για δευτερογενή έκδοση, καθώς και ένδειξη της συνολικής εξοικονόμησης οικονομικών πόρων που επιτεύχθηκε.
            
         
         
            
               Ο ανωτέρω κατάλογος δεικτών δεν είναι εξαντλητικός και μπορεί να επεκταθεί ώστε να συμπεριληφθεί η παρακολούθηση επιπρόσθετων επιπτώσεων.
            
            
               5.2.Αναλυτική επεξήγηση των επιμέρους διατάξεων της πρότασης
            
            
               
                  Οι τροποποιήσεις του κανονισμού για το ενημερωτικό δελτίο αποσκοπούν στη δημιουργία του ενημερωτικού δελτίου για την ανάκαμψη της ΕΕ ως νέου τύπου ενημερωτικού δελτίου, καθώς και στη θέσπιση στοχευμένων τροποποιήσεων για τους χρηματοπιστωτικούς διαμεσολαβητές. 
               
               
                  Το άρθρο 1 της παρούσας πρότασης αφορά τροποποιήσεις του κανονισμού για το ενημερωτικό δελτίο. 
               
            
            
               Το άρθρο 1 παράγραφος 1 της παρούσας πρότασης αφορά μη μετοχικές κινητές αξίες που εκδίδονται συνεχώς ή κατ’ επανάληψη από πιστωτικά ιδρύματα (άρθρο 1 παράγραφος 4 του κανονισμού για το ενημερωτικό δελτίο).
            
            
               Η προσφορά μη μετοχικών κινητών αξιών που εκδίδονται συνεχώς ή κατ’ επανάληψη από πιστωτικό ίδρυμα δεν υπόκειται, υπό ορισμένες προϋποθέσεις, στην υποχρέωση δημοσίευσης ενημερωτικού δελτίου, εάν η συνολική ανταλλακτική αξία είναι μικρότερη από 75 εκατ. EUR ανά πιστωτικό ίδρυμα, υπολογιζόμενη σε περίοδο 12 μηνών. Επιπλέον, το ισχύον καθεστώς προβλέπει ότι οι κινητές αξίες δεν πρέπει να είναι μειωμένης εξασφάλισης, μετατρέψιμες ή εναλλάξιμες και δεν πρέπει να παρέχουν το δικαίωμα εγγραφής ή απόκτησης άλλων ειδών κινητών αξιών ούτε να συνδέονται με παράγωγο μέσο. Τα πιστωτικά ιδρύματα ανέλαβαν δράση για την ανάκαμψη προκειμένου να στηρίξουν τις εταιρείες που είχαν ανάγκη από χρηματοδότηση, και αναμένεται να αποτελέσουν θεμελιώδη πυλώνα του σταδίου της ανάκαμψης. Προκειμένου να βοηθηθούν τα πιστωτικά ιδρύματα με τη διευκόλυνση της πρόσβασής τους σε χρηματοδότηση και με την παροχή του περιθωρίου να στηρίξουν τους πελάτες τους στην πραγματική οικονομία, προτείνεται στοχευμένη αύξηση του κατώτατου ορίου από τα 75 εκατ. EUR στα 150 εκατ. EUR. Με αυτή τη στοχευμένη τροποποίηση, τα πιστωτικά ιδρύματα θα επωφεληθούν από μια αυστηρά καθορισμένη ελάφρυνση που θα τα βοηθήσει να προβαίνουν σε προσφορές μη μετοχικών κινητών αξιών χωρίς να δημοσιεύουν ενημερωτικό δελτίο κατά το στάδιο της ανάκαμψης μετά την κρίση που προκλήθηκε από την πανδημία COVID-19. Εφόσον το μέτρο αυτό περιορίζεται στο στάδιο της ανάκαμψης, θα είναι, ως εκ τούτου, διαθέσιμο για περιορισμένο χρονικό διάστημα 18 μηνών.
            
            
               Το άρθρο 1 παράγραφοι 2 και 3 της παρούσας πρότασης αφορά τεχνικές προσαρμογές στον έλεγχο του ουσιώδους (άρθρο 6 του κανονισμού για το ενημερωτικό δελτίο) και το περιληπτικό σημείωμα (άρθρο 7 του κανονισμού για το ενημερωτικό δελτίο) σε σχέση με το καθεστώς για το ενημερωτικό δελτίο για την ανάκαμψη της ΕΕ που ορίζεται στο άρθρο 1 παράγραφος 4 της παρούσας πρότασης. 
            
            
               
                  Το άρθρο 1 παράγραφος 4 της παρούσας πρότασης δημιουργεί   νέο καθεστώς για το ενημερωτικό δελτίο για την ανάκαμψη της ΕΕ (άρθρο 14α του κανονισμού για το ενημερωτικό δελτίο).
               
               
                  Πεδίο εφαρμογής του ενημερωτικού δελτίου για την ανάκαμψη της ΕΕ 
               
               
                  Σύμφωνα με το άρθρο 1 παράγραφος 4 της παρούσας πρότασης, το ενημερωτικό δελτίο για την ανάκαμψη της ΕΕ θα είναι διαθέσιμο μόνο σε εκδότες που έχουν μετοχές ήδη εισηγμένες σε ρυθμιζόμενη αγορά ή σε αγορά ανάπτυξης ΜΜΕ για τουλάχιστον 18 μήνες. Οι εκδότες θα πρέπει να γνωστοποιούν τις ρυθμιζόμενες πληροφορίες στο κοινό σύμφωνα με την οδηγία 2004/109/ΕΚ, κατά περίπτωση, τον κανονισμό (ΕΕ) αριθ. 594/2014 και, κατά περίπτωση, τις πληροφορίες που αναφέρονται στον κατ’ εξουσιοδότηση κανονισμό (ΕΕ) 2017/565 της Επιτροπής. Το ενημερωτικό δελτίο για την ανάκαμψη της ΕΕ δεν θα ήταν κατάλληλο για τις αρχικές δημόσιες προσφορές στις οποίες οι δυνητικοί εκδότες δεν διαθέτουν ιστορικό στις χρηματοπιστωτικές αγορές. Για να μειωθεί ο δείκτης χρέους προς ίδια κεφάλαια για τις υπερχρεωμένες εταιρείες λόγω της πανδημίας COVID-19, το συνοπτικό ενημερωτικό δελτίο θα μπορούσε να χρησιμοποιείται μόνο για τις εκδόσεις μετοχών. 
               
               
                  Περιεχόμενο και έγκριση του ενημερωτικού δελτίου για την ανάκαμψη της ΕΕ 
               
               
                  Σύμφωνα με το άρθρο 1 παράγραφος 4 της παρούσας πρότασης, το ενημερωτικό δελτίο για την ανάκαμψη της ΕΕ επικεντρώνεται σε ουσιώδεις πληροφορίες. Ως εξαίρεση στο άρθρο 6 του κανονισμού για το ενημερωτικό δελτίο, τα βασικά στοιχεία έχουν προσδιοριστεί ως στοιχεία που πρέπει να γνωστοποιούνται από τους εκδότες και απαριθμούνται στο νέο παράρτημα Vα του κανονισμού για το ενημερωτικό δελτίο. Η έκταση του ενημερωτικού δελτίου για την ανάκαμψη της ΕΕ θα περιοριστεί σε 30 σελίδες κατ’ ανώτατο όριο. Ωστόσο, ως μέτρο εξισορρόπησης, θα επιτρέπεται η ενσωμάτωση πληροφοριών που είναι ήδη διαθέσιμες στην αγορά μέσω παραπομπής, όπως ορίζεται στο άρθρο 19 του κανονισμού για το ενημερωτικό δελτίο και οι πληροφορίες αυτές δεν θα λαμβάνονται υπόψη στο προαναφερθέν ανώτατο μέγεθος των 30 σελίδων. Θα είναι επίσης διαθέσιμο ένα σύντομο περιληπτικό σημείωμα δύο σελίδων.
               
               
                  Ο κανονισμός για το ενημερωτικό δελτίο προβλέπει ήδη ταχεία διαδικασία έγκρισης. Με βάση τα δεδομένα αυτά, το ενημερωτικό δελτίο για την ανάκαμψη της ΕΕ θα επωφελείται επίσης από την εν λόγω ταχεία διαδικασία έγκρισης, της οποίας η διάρκεια δεν θα υπερβαίνει τις 5 εργάσιμες ημέρες.
               
            
            
               Το άρθρο 1 παράγραφοι 5, 6 και 10 της παρούσας πρότασης αφορά, αντίστοιχα, την τεχνική προσαρμογή της χρονικής περιόδου για την εξέταση και την έγκριση του ενημερωτικού δελτίου (άρθρο 20 του κανονισμού για το ενημερωτικό δελτίο), τον μηχανισμό αποθήκευσης (άρθρο 21 του κανονισμού για το ενημερωτικό δελτίο) και τον κατάλογο των στοιχείων που πρέπει να γνωστοποιούνται (νέο παράρτημα Vα του κανονισμού για το ενημερωτικό δελτίο) σε σχέση με το καθεστώς για το ενημερωτικό δελτίο για την ανάκαμψη της ΕΕ που ορίζεται στο άρθρο 1 παράγραφος 4 της παρούσας πρότασης. 
            
            
               Σύμφωνα με το άρθρο 1 παράγραφοι 8 και 9 της παρούσας πρότασης, το καθεστώς για το ενημερωτικό δελτίο για την ανάκαμψη της ΕΕ θα πρέπει να λήξει μετά από περίοδο εφαρμογής 18 μηνών (άρθρο 47α του κανονισμού για το ενημερωτικό δελτίο). Η αξιολόγηση του κατά πόσον το ενημερωτικό δελτίο για την ανάκαμψη της ΕΕ επιτυγχάνει τους στόχους που επιδιώκονται με τον παρόντα κανονισμό θα πρέπει να αποτελεί μέρος της επανεξέτασης του κανονισμού για το ενημερωτικό δελτίο (άρθρο 48 του κανονισμού για το ενημερωτικό δελτίο).
            
            
               Το άρθρο 1 παράγραφος 7 της παρούσας πρότασης αφορά τα συμπληρώματα (άρθρο 23 του κανονισμού για το ενημερωτικό δελτίο). 
            
            
               Σύμφωνα με το ισχύον καθεστώς, οι εκδότες οφείλουν να δημοσιεύουν συμπλήρωμα του ενημερωτικού δελτίου για κάθε σημαντικό νέο στοιχείο που αφορά τις πληροφορίες εντός ενός ενημερωτικού δελτίου οι οποίες μπορούν να επηρεάσουν την εκτίμηση για τις κινητές αξίες, και που ανακύπτει ή διαπιστώνεται μεταξύ του χρόνου έγκρισης του ενημερωτικού δελτίου και της λήξης της περιόδου προσφοράς ή του χρόνου έναρξης της διαπραγμάτευσης σε ρυθμιζόμενη αγορά, όποιο από τα δύο συμβεί σε μεταγενέστερο χρόνο. Η δημοσίευση του συμπληρώματος ενεργοποιεί το δικαίωμα υπαναχώρησης των επενδυτών, το οποίο πρέπει να ασκείται εντός δύο εργάσιμων ημερών από τη δημοσίευση του συμπληρώματος. Οι χρηματοπιστωτικοί διαμεσολαβητές, στο πλαίσιο του καθήκοντός τους να προστατεύουν του επενδυτές, πρέπει να επικοινωνούν με τους επενδυτές και να τους ενημερώνουν σχετικά με τη δημοσίευση του συμπληρώματος, εντός της ημέρας δημοσίευσης του συμπληρώματος. Η προθεσμία αυτή, καθώς και η ευρεία περιγραφή των «επενδυτών» δημιουργούν προβλήματα στους χρηματοπιστωτικούς διαμεσολαβητές. 
            
            
               Η παρούσα πρόταση προβλέπει στοχευμένες τροποποιήσεις προκειμένου να αντιμετωπιστούν οι δυσκολίες αυτές και να αποδεσμευθούν πόροι για τους χρηματοπιστωτικούς διαμεσολαβητές. Η πρώτη τροποποίηση αφορά το πεδίο εφαρμογής. Διευκρινίζει ότι οι χρηματοπιστωτικοί διαμεσολαβητές πρέπει να επικοινωνούν και να ενημερώνουν μόνο τους επενδυτές που έχουν αγοράσει και έχουν εγγραφεί για να αγοράσουν κινητές αξίες μέσω αυτών μεταξύ του χρόνου έγκρισης του ενημερωτικού δελτίου και της λήξης της περιόδου προσφοράς ή του χρόνου έναρξης της διαπραγμάτευσης σε ρυθμιζόμενη αγορά, όποιο από τα δύο συμβεί σε μεταγενέστερο χρόνο. 
            
            
               Δεύτερον, η πρόταση παρατείνει την προθεσμία που δίνεται στους χρηματοπιστωτικούς διαμεσολαβητές για να επικοινωνήσουν με τους επενδυτές που έχουν αγοράσει και έχουν εγγραφεί για να αγοράσουν κινητές αξίες μέσω αυτών και οι οποίοι έχουν δικαίωμα υπαναχώρησης εντός μίας εργάσιμης ημέρας από τη δημοσίευση του συμπληρώματος. Προκειμένου να διατηρηθεί υψηλό επίπεδο προστασίας των επενδυτών, η περίοδος κατά την οποία είναι δυνατό να ασκηθεί το δικαίωμα υπαναχώρησης των επενδυτών παρατείνεται από δύο σε τρεις εργάσιμες ημέρες από τη δημοσίευση του συμπληρώματος. 
            
            
               Καθώς οι στοχευμένες τροποποιήσεις σχετικά με τα συμπληρώματα θα συμβάλουν στην αντιμετώπιση των δυσκολιών και θα αποδεσμεύσουν πόρους για τους χρηματοπιστωτικούς διαμεσολαβητές, διατηρώντας παράλληλα υψηλό επίπεδο προστασίας των επενδυτών, οι τροποποιήσεις αυτές δεν θα είναι χρονικά περιορισμένες.
            
         
         
            
               Το άρθρο 2 της παρούσας πρότασης αφορά την έναρξη ισχύος της.
            
            
               2020/0155 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) 2017/1129 όσον αφορά το ενημερωτικό δελτίο για την ανάκαμψη της ΕΕ και στοχευμένες προσαρμογές για τους χρηματοπιστωτικούς διαμεσολαβητές με στόχο τη διευκόλυνση της ανάκαμψης από την πανδημία COVID-19
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής, 
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Η πανδημία COVID-19 επηρεάζει σοβαρά τους πολίτες, τις εταιρείες, τα συστήματα υγείας και τις οικονομίες των κρατών μελών. Η Επιτροπή, στην ανακοίνωση της προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών της 27ης Μαρτίου 2020 με τίτλο «Η ώρα της Ευρώπης: ανασύνταξη και προετοιμασία για την επόμενη γενιά»
                  13
                τόνισε ότι η ρευστότητα και η πρόσβαση σε χρηματοδότηση θα αποτελούν διαρκή πρόκληση τους επόμενους μήνες. Ως εκ τούτου, είναι καίριας σημασίας να υποστηριχθεί η ανάκαμψη από τον σοβαρό οικονομικό κλυδωνισμό που προκάλεσε η πανδημία COVID-19 με τη θέσπιση στοχευμένων τροποποιήσεων σε υφιστάμενες πράξεις της χρηματοπιστωτικής νομοθεσίας. Η παρούσα δέσμη μέτρων θεσπίζεται υπό τον τίτλο «Δέσμη μέτρων για την ανάκαμψη των κεφαλαιαγορών».
            
            
               (2)Ο κανονισμός (ΕΕ) 2017/1129 του Ευρωπαϊκού Κοινοβουλίου και του Συμβουλίου
                  14
               καθορίζει τις απαιτήσεις κατάρτισης, έγκρισης και διανομής του ενημερωτικού δελτίου που πρέπει να δημοσιεύεται κατά τη δημόσια προσφορά κινητών αξιών ή την εισαγωγή τους προς διαπραγμάτευση σε ρυθμιζόμενη αγορά της Ένωσης. Στο πλαίσιο των μέτρων που θα βοηθήσουν τους εκδότες να ανακάμψουν από τον οικονομικό κλυδωνισμό που προκλήθηκε από την πανδημία COVID-19, απαιτούνται στοχευμένες τροποποιήσεις του καθεστώτος για το ενημερωτικό δελτίο. Οι τροποποιήσεις αυτές αναμένεται να παράσχουν στους εκδότες και τους χρηματοπιστωτικούς διαμεσολαβητές τη δυνατότητα να μειώσουν το κόστος και να αποδεσμεύσουν πόρους για το στάδιο της ανάκαμψης αμέσως μετά την κρίση.
            
            
               (3)Τα πιστωτικά ιδρύματα ανέλαβαν δράση για την ανάκαμψη προκειμένου να στηρίξουν τις εταιρείες που είχαν ανάγκη από χρηματοδότηση, και αναμένεται να αποτελέσουν θεμελιώδη πυλώνα της ανάκαμψης. Ο κανονισμός (ΕΕ) 2017/2019 παρέχει στα πιστωτικά ιδρύματα το δικαίωμα απαλλαγής από την υποχρέωση δημοσίευσης ενημερωτικού δελτίου σε περίπτωση προσφοράς ορισμένων μη μετοχικών κινητών αξιών που εκδίδονται συνεχώς ή κατ’ επανάληψη, μέχρι συνολικού ποσού 75 εκατ. EUR σε περίοδο 12 μηνών. Το εν λόγω κατώτατο όριο απαλλαγής θα πρέπει να αυξηθεί για περιορισμένο χρονικό διάστημα προκειμένου να ενθαρρυνθεί η συγκέντρωση κεφαλαίων για τα πιστωτικά ιδρύματα και να τους δοθεί ένα περιθώριο ώστε να στηρίξουν τους πελάτες τους στην πραγματική οικονομία. Εφόσον το μέτρο αυτό περιορίζεται στο στάδιο της ανάκαμψης, θα πρέπει, ως εκ τούτου, να είναι διαθέσιμο για περιορισμένο χρονικό διάστημα 18 μηνών.
            
            
               (4)Για την ταχεία αντιμετώπιση των σοβαρών οικονομικών επιπτώσεων της πανδημίας COVID-19, είναι σημαντικό να θεσπιστούν μέτρα για τη διευκόλυνση των επενδύσεων στην πραγματική οικονομία, να καταστεί δυνατή η ταχεία ανακεφαλαιοποίηση των εταιρειών στην Ένωση και να δοθεί στους εκδότες η δυνατότητα να αντλήσουν κεφάλαια από δημόσιες αγορές σε πρώιμο στάδιο της διαδικασίας ανάκαμψης. Προκειμένου να επιτευχθούν οι στόχοι αυτοί, είναι σκόπιμο να δημιουργηθεί ένα νέο συνοπτικό ενημερωτικό δελτίο (στο εξής: ενημερωτικό δελτίο για την ανάκαμψη της ΕΕ), το οποίο να είναι εύκολο να εκπονηθεί από τους εκδότες, να είναι εύκολα κατανοητό για τους επενδυτές που επιθυμούν να τους χρηματοδοτήσουν, καθώς και να είναι εύκολο να ελεγχθεί και να εγκριθεί από τις αρμόδιες αρχές.
            
            
               (5)Οι εταιρείες που έχουν μετοχές εισηγμένες προς διαπραγμάτευση σε ρυθμιζόμενη αγορά ή σε αγορά ανάπτυξης ΜΜΕ κατά τους τελευταίους 18 συναπτούς μήνες τουλάχιστον πριν από την προσφορά των μετοχών ή την εισαγωγή προς διαπραγμάτευση, θα πρέπει να συμμορφώνονται με τις απαιτήσεις περιοδικής και συνεχούς γνωστοποίησης δυνάμει του κανονισμού (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου
                  15
               , της οδηγίας 2004/109/ΕΚ του Ευρωπαϊκού Κοινοβουλίου και του Συμβουλίου
                  16
                ή του κατ’ εξουσιοδότηση κανονισμού (ΕΕ) 2017/565 της Επιτροπής
                  17
               . Επομένως, μεγάλο μέρος του απαιτούμενου περιεχομένου του ενημερωτικού δελτίου θα είναι ήδη διαθέσιμο στο κοινό και οι επενδυτές θα διαπραγματεύονται με βάση τις πληροφορίες αυτές. Ως εκ τούτου, το ενημερωτικό δελτίο για την ανάκαμψη της ΕΕ θα πρέπει να χρησιμοποιείται μόνο για δευτερογενείς εκδόσεις και θα πρέπει να επικεντρώνεται μόνο στις ουσιώδεις πληροφορίες που χρειάζονται οι επενδυτές για τη λήψη επενδυτικών αποφάσεων κατόπιν ενημέρωσης. 
            
            
               (6)Προκειμένου να αποτελέσει αποτελεσματικό εργαλείο για τους εκδότες, το ενημερωτικό δελτίο για την ανάκαμψη της ΕΕ θα πρέπει να είναι ενιαίο έγγραφο περιορισμένου μεγέθους, να επιτρέπει την ενσωμάτωση πληροφοριών μέσω παραπομπής και να επωφελείται από το διαβατήριο για πανευρωπαϊκές δημόσιες προσφορές κινητών αξιών ή εισαγωγές προς διαπραγμάτευση σε ρυθμιζόμενη αγορά.
            
            
               (7)Το ενημερωτικό δελτίο για την ανάκαμψη της ΕΕ θα πρέπει να περιλαμβάνει συνοπτικό περιληπτικό σημείωμα ως χρήσιμη πηγή πληροφοριών για τους επενδυτές, και ειδικότερα τους μικροεπενδυτές. Το εν λόγω περιληπτικό σημείωμα θα πρέπει να αποτελεί αυτοτελές τμήμα του ενημερωτικού δελτίου για την ανάκαμψη της ΕΕ και να εστιάζει σε βασικές πληροφορίες που θα παρέχουν στους επενδυτές τη δυνατότητα να αποφασίζουν ποιες προσφορές και εισαγωγές κινητών αξιών προς διαπραγμάτευση να μελετήσουν περαιτέρω, επανεξετάζοντας το σύνολο του ενημερωτικού δελτίου για την ανάκαμψη της ΕΕ προκειμένου να λάβουν την απόφασή τους. 
            
         
         
            
               (8)Για τη συλλογή δεδομένων που υποστηρίζουν την αξιολόγηση του καθεστώτος για το ενημερωτικό δελτίο για την ανάκαμψη της ΕΕ, το ενημερωτικό δελτίο για την ανάκαμψη της ΕΕ θα πρέπει να συμπεριληφθεί στον μηχανισμό αποθήκευσης της ΕΑΚΑΑ. Προκειμένου να περιοριστεί ο διοικητικός φόρτος λόγω της αλλαγής του μηχανισμού αυτού, το ενημερωτικό δελτίο για την ανάκαμψη της ΕΕ θα μπορούσε να χρησιμοποιεί τα ίδια δεδομένα με εκείνα που ορίζονται για το ενημερωτικό δελτίο για δευτερογενή έκδοση που προβλέπεται στο άρθρο 14 του κανονισμού (ΕΕ) 2017/1129, υπό την προϋπόθεση ότι παραμένει σαφής η διαφοροποίηση μεταξύ των δύο τύπων ενημερωτικών δελτίων.
            
            
               (9)Το ενημερωτικό δελτίο για την ανάκαμψη της ΕΕ θα πρέπει να συμπληρώνει τις άλλες μορφές ενημερωτικών δελτίων που προβλέπονται στον κανονισμό (ΕΕ) 2017/1129, λαμβανομένων υπόψη των διαφόρων τύπων κινητών αξιών, εκδοτών, προσφορών και εισαγωγών. Ως εκ τούτου, εκτός εάν ρητώς ορίζεται διαφορετικά, κάθε αναφορά στο «ενημερωτικό δελτίο» δυνάμει του κανονισμού (ΕΕ) 2017/1129 θα πρέπει να νοείται ως αναφορά σε όλες τις διαφορετικές μορφές ενημερωτικών δελτίων, συμπεριλαμβανομένου του ενημερωτικού δελτίου για την ανάκαμψη της ΕΕ που προβλέπεται στον παρόντα κανονισμό.
            
            
               (10)Ο κανονισμός (ΕΕ) 2017/1129 απαιτεί από τους χρηματοπιστωτικούς διαμεσολαβητές να ενημερώνουν τους επενδυτές σχετικά με τη δυνατότητα συμπληρώματος και, σε ορισμένες περιπτώσεις, να έρχονται σε επαφή με επενδυτές την ίδια ημέρα της δημοσίευσης του συμπληρώματος. Το εύρος των επενδυτών με τους οποίους απαιτείται επικοινωνία, καθώς και η προθεσμία για την επικοινωνία μαζί τους μπορούν να εγείρουν δυσκολίες. Θα πρέπει να προβλεφθεί ένα περισσότερο αναλογικό καθεστώς, που θα προσφέρει ανακούφιση και θα αποδεσμεύσει πόρους για τους χρηματοπιστωτικούς διαμεσολαβητές, διατηρώντας παράλληλα υψηλό επίπεδο προστασίας των επενδυτών. Το καθεστώς αυτό θα πρέπει να διευκρινίζει ποιοι επενδυτές θα πρέπει να ενημερώνονται από τους χρηματοπιστωτικούς διαμεσολαβητές όταν δημοσιεύεται συμπλήρωμα, καθώς και να παρατείνει την προθεσμία για την επικοινωνία με τους εν λόγω επενδυτές. 
            
            
               (11)Εφόσον το ενημερωτικό δελτίο για την ανάκαμψη της ΕΕ περιορίζεται στο στάδιο της ανάκαμψης, το καθεστώς του εν λόγω ενημερωτικού δελτίου θα πρέπει να λήξει 18 μήνες μετά την ημερομηνία εφαρμογής του παρόντος κανονισμού. Προκειμένου να διασφαλιστεί η συνέχεια των ενημερωτικών δελτίων για την ανάκαμψη της ΕΕ, όσα εγκριθούν πριν από τη λήξη του καθεστώτος θα πρέπει να επωφελούνται από ρήτρα αποδοχής του προϋφιστάμενου καθεστώτος. 
            
            
               (12)Η Επιτροπή θα πρέπει, το αργότερο έως τις 21 Ιουλίου 2022, να παρουσιάσει έκθεση στο Ευρωπαϊκό Κοινοβούλιο και στο Συμβούλιο σχετικά με την εφαρμογή του παρόντος κανονισμού, συνοδευόμενη, κατά περίπτωση, από νομοθετική πρόταση. Στο πλαίσιο της εν λόγω επανεξέτασης, θα πρέπει να περιλαμβάνεται αξιολόγηση του κατά πόσον το καθεστώς γνωστοποίησης για τα ενημερωτικά δελτία για την ανάκαμψη της ΕΕ είναι κατάλληλο για την επίτευξη των στόχων που επιδιώκονται με τον παρόντα κανονισμό.
            
            
               (13)Επομένως, ο κανονισμός (ΕΕ) 2017/1129 θα πρέπει να τροποποιηθεί αναλόγως,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1 
               Τροποποιήσεις του κανονισμού (ΕΕ) 2017/1129
            
            
               Ο κανονισμός (ΕΕ) 2017/1129 τροποποιείται ως εξής: 
            
            
               (1)στο άρθρο 1 παράγραφος 4, προστίθεται το ακόλουθο στοιχείο ια):
            
            
               «ια)από την/τις [ημερομηνία εφαρμογής του παρόντος κανονισμού] έως την/τις [18 μήνες από την ημερομηνία εφαρμογής του παρόντος κανονισμού] στις μη μετοχικές κινητές αξίες που εκδίδονται συνεχώς ή κατ’ επανάληψη από πιστωτικά ιδρύματα εφόσον η συνολική αθροιστική ανταλλακτική αξία των προσφερόμενων κινητών αξιών στην Ένωση είναι μικρότερη από 150 000 000 EUR ανά πιστωτικό ίδρυμα, υπολογιζόμενη σε περίοδο 12 μηνών, υπό τον όρο ότι αυτές οι κινητές αξίες:
            
            
               i)δεν είναι μειωμένης εξασφάλισης, μετατρέψιμες ή εναλλάξιμες· και
            
            
               ii)δεν παρέχουν δικαίωμα εγγραφής ή απόκτησης άλλων ειδών κινητών αξιών ούτε συνδέονται με παράγωγο μέσο.»·
            
            
               (2)στο άρθρο 6 παράγραφος 1 πρώτο εδάφιο, το εισαγωγικό κείμενο αντικαθίσταται από το ακόλουθο κείμενο: 
            
            
               «1.Με την επιφύλαξη του άρθρου 14 παράγραφος 2, του άρθρου 14α παράγραφος 2 και του άρθρου 18 παράγραφος 1, το ενημερωτικό δελτίο περιέχει όλες τις απαραίτητες πληροφορίες που είναι ουσιώδεις για να προβεί ο επενδυτής σε εμπεριστατωμένη αξιολόγηση σχετικά με τα εξής:»·
            
            
               (3)στο άρθρο 7 προστίθεται η ακόλουθη παράγραφος 12α:
            
            
               «12α.Κατά παρέκκλιση από τις παραγράφους 3 έως 12, το ενημερωτικό δελτίο για την ανάκαμψη της ΕΕ το οποίο καταρτίζεται σύμφωνα με το άρθρο 14α περιλαμβάνει περιληπτικό σημείωμα σύμφωνα με την παρούσα παράγραφο. 
            
            
               Το περιληπτικό σημείωμα του ενημερωτικού δελτίου για την ανάκαμψη της ΕΕ καταρτίζεται υπό μορφή συνοπτικού εγγράφου που συντάσσεται με περιεκτικό τρόπο και η εκτύπωσή του έχει μέγιστο μέγεθος δύο σελίδων Α4. 
            
            
               Το περιληπτικό σημείωμα δεν περιέχει παραπομπές σε άλλα μέρη του ενημερωτικού δελτίου ούτε ενσωματώνει πληροφορίες μέσω παραπομπής και: 
            
            
               α)παρουσιάζεται και σελιδοποιείται με τρόπο που καθιστά εύκολη την ανάγνωση και χρησιμοποιεί χαρακτήρες αναγνώσιμου μεγέθους· 
            
         
         
            
               β)συντάσσεται σε γλώσσα και ύφος που διευκολύνουν την κατανόηση των πληροφοριών, ιδίως δε σε γλώσσα σαφή, όχι τεχνική, συνοπτική και κατανοητή για τους επενδυτές.
            
            
               γ)απαρτίζεται από τις εξής τέσσερις ενότητες:
            
            
               i)εισαγωγή, που περιέχει προειδοποίηση όπως ορίζεται στην παράγραφο 5 του παρόντος άρθρου· 
            
            
               ii)βασικές πληροφορίες για τον εκδότη· 
            
            
               iii)βασικές πληροφορίες για τις κινητές αξίες· 
            
            
               iv)βασικές πληροφορίες για τη δημόσια προσφορά κινητών αξιών ή την εισαγωγή προς διαπραγμάτευση σε ρυθμιζόμενη αγορά ή και τα δύο.»·
            
            
               (4)προστίθεται το ακόλουθο άρθρο 14α:
            
            
               «Άρθρο 14α 
                  Ενημερωτικό δελτίο για την ανάκαμψη της ΕΕ
            
            
               1.Οι ακόλουθοι εκδότες μπορούν να επιλέξουν να καταρτίσουν ενημερωτικό δελτίο για την ανάκαμψη της ΕΕ βάσει του απλοποιημένου καθεστώτος που ορίζεται στο παρόν άρθρο σε περίπτωση δημόσιας προσφοράς μετοχών ή εισαγωγής μετοχών προς διαπραγμάτευση σε ρυθμιζόμενη αγορά:
            
            
               α)εκδότες των οποίων οι μετοχές είναι εισηγμένες προς διαπραγμάτευση σε ρυθμιζόμενη αγορά κατά τους τελευταίους 18 συναπτούς μήνες τουλάχιστον και οι οποίοι εκδίδουν μετοχές ανταλλάξιμες με υφιστάμενες μετοχές οι οποίες έχουν ήδη εκδοθεί·
            
            
               β)εκδότες των οποίων οι μετοχές έχουν ήδη αποτελέσει αντικείμενο διαπραγμάτευσης σε αγορά ανάπτυξης ΜΜΕ κατά τους τελευταίους 18 συναπτούς μήνες τουλάχιστον, υπό την προϋπόθεση ότι έχει δημοσιευθεί ενημερωτικό δελτίο για την προσφορά των εν λόγω μετοχών και οι οποίοι εκδίδουν μετοχές ανταλλάξιμες με υφιστάμενες μετοχές οι οποίες έχουν ήδη εκδοθεί.
            
            
               2.Κατά παρέκκλιση από το άρθρο 6 παράγραφος 1 και με την επιφύλαξη του άρθρου 18 παράγραφος 1, το ενημερωτικό δελτίο για την ανάκαμψη της ΕΕ περιέχει τις σχετικές μειωμένες πληροφορίες που είναι απαραίτητες προκειμένου να παρέχεται στους επενδυτές η δυνατότητα να κατανοήσουν:
            
            
               α)τις προοπτικές του εκδότη και τις σημαντικές αλλαγές στη χρηματοοικονομική θέση του εκδότη που προέκυψαν μετά τη λήξη της τελευταίας εταιρικής χρήσης, εάν υπάρχουν· και
            
            
               β)τις ουσιώδεις πληροφορίες σχετικά με τις μετοχές, τους λόγους της έκδοσης και τον αντίκτυπό της στη συνολική διάρθρωση του κεφαλαίου του εκδότη, καθώς και τη χρήση των εσόδων.
            
            
               Οι πληροφορίες που περιέχονται στο ενημερωτικό δελτίο για την ανάκαμψη της ΕΕ συντάσσονται και παρουσιάζονται με συνοπτικό και κατανοητό τρόπο ο οποίος παρέχει τη δυνατότητα ανάλυσης και επιτρέπει στους επενδυτές να λαμβάνουν επενδυτικές αποφάσεις κατόπιν ενημέρωσης. Η αρμόδια αρχή λαμβάνει επίσης υπόψη αν ο εκδότης έχει γνωστοποιήσει στο κοινό τις ρυθμιζόμενες πληροφορίες σύμφωνα με την οδηγία 2004/109/ΕΚ, κατά περίπτωση, τον κανονισμό (ΕΕ) αριθ. 596/2014 και, κατά περίπτωση, τις πληροφορίες που αναφέρονται στον κατ’ εξουσιοδότηση κανονισμό (ΕΕ) 2017/565 της Επιτροπής.
            
            
               Το ενημερωτικό δελτίο για την ανάκαμψη της ΕΕ είναι ένα ενιαίο έγγραφο που περιέχει τις ελάχιστες πληροφορίες που προβλέπονται στο παράρτημα Vα. Η εκτύπωσή του έχει μέγιστο μέγεθος 30 σελίδων Α4 και παρουσιάζεται και σελιδοποιείται με τρόπο που καθιστά εύκολη την ανάγνωση και χρησιμοποιεί χαρακτήρες αναγνώσιμου μεγέθους. 
            
            
               Οι πληροφορίες που ενσωματώνονται μέσω παραπομπής σύμφωνα με το άρθρο 19 δεν λαμβάνονται υπόψη όσον αφορά το μέγιστο μέγεθος 30 σελίδων χαρτιού Α4 που αναφέρεται στο τρίτο εδάφιο της παρούσας παραγράφου.
            
            
               Οι εκδότες μπορούν να αποφασίζουν τη σειρά με την οποία οι πληροφορίες που αναφέρονται στο παράρτημα Vα παρατίθενται στο ενημερωτικό δελτίο για την ανάκαμψη της ΕΕ.»·
            
            
               (5)στο άρθρο 20 προστίθεται η ακόλουθη παράγραφος 6α:
            
            
               «6α.Κατά παρέκκλιση από τις παραγράφους 2 και 4, οι προθεσμίες που καθορίζονται στην παράγραφο 2 πρώτο εδάφιο και στην παράγραφο 4 για την κατάρτιση ενημερωτικού δελτίου για την ανάκαμψη της ΕΕ σύμφωνα με το άρθρο 14α μειώνονται σε πέντε εργάσιμες ημέρες. Ο εκδότης ενημερώνει την αρμόδια αρχή τουλάχιστον πέντε εργάσιμες ημέρες πριν από την προβλεπόμενη ημερομηνία υποβολής της αίτησης έγκρισης.»·
            
         
         
            
               (6)στο άρθρο 21 προστίθεται η ακόλουθη παράγραφος 5α:
            
            
               «5α.Το ενημερωτικό δελτίο για την ανάκαμψη της ΕΕ που καταρτίζεται σύμφωνα με το άρθρο 14α ταξινομείται στον μηχανισμό αποθήκευσης που αναφέρεται στην παράγραφο 6 του παρόντος άρθρου. Τα δεδομένα που χρησιμοποιούνται για την ταξινόμηση των ενημερωτικών δελτίων που καταρτίζονται σύμφωνα με το άρθρο 14 μπορούν να χρησιμοποιούνται για την ταξινόμηση των ενημερωτικών δελτίων για την ανάκαμψη της ΕΕ που καταρτίζονται σύμφωνα με το άρθρο 14α, υπό την προϋπόθεση ότι γίνεται διαφοροποίηση μεταξύ των δύο τύπων ενημερωτικών δελτίων στον εν λόγω μηχανισμό αποθήκευσης.»·
            
            
               (7)το άρθρο 23 τροποποιείται ως εξής:
            
            
               α)στην παράγραφο 2, το πρώτο εδάφιο αντικαθίσταται από το ακόλουθο κείμενο:
            
            
               «2.Εάν το ενημερωτικό δελτίο σχετίζεται με δημόσια προσφορά κινητών αξιών, επενδυτές οι οποίοι έχουν ήδη συμφωνήσει να αγοράσουν τις κινητές αξίες ή να εγγραφούν πριν από τη δημοσίευση του συμπληρώματος, έχουν το δικαίωμα, το οποίο πρέπει να ασκηθεί εντός τριών εργάσιμων ημερών από τη δημοσίευση του συμπληρώματος, να υπαναχωρήσουν αποσύροντας την αποδοχή τους, εφόσον το σημαντικό νέο στοιχείο, το ουσιώδες σφάλμα ή η ουσιώδης ανακρίβεια που αναφέρονται στην παράγραφο 1, ανέκυψε ή επισημάνθηκε πριν από τη λήξη της περιόδου προσφοράς ή την παράδοση των κινητών αξιών, όποιο από τα δύο συμβεί πρώτο. Η περίοδος αυτή μπορεί να παρατείνεται από τον εκδότη ή τον προσφέροντα. Η τελική ημερομηνία για το δικαίωμα υπαναχώρησης αναφέρεται στο συμπλήρωμα.»·
            
            
               β)στην παράγραφο 3, το πρώτο και δεύτερο εδάφιο αντικαθίστανται από το ακόλουθο κείμενο:
            
            
               «3.Όταν οι επενδυτές αγοράζουν ή εγγράφονται για να αγοράσουν κινητές αξίες μέσω χρηματοπιστωτικού διαμεσολαβητή μεταξύ του χρόνου έγκρισης του ενημερωτικού δελτίου για τις εν λόγω κινητές αξίες και της λήξης της περιόδου προσφοράς ή του χρόνου έναρξης της διαπραγμάτευσης σε ρυθμιζόμενη αγορά, όποιο από τα δύο συμβεί σε μεταγενέστερο χρόνο, ο χρηματοπιστωτικός διαμεσολαβητής ενημερώνει τους επενδυτές σχετικά με την πιθανότητα δημοσίευσης συμπληρώματος καθώς και τον τόπο και τον χρόνο της δημοσίευσης και ότι ο χρηματοπιστωτικός διαμεσολαβητής θα τους συνδράμει στην άσκηση του δικαιώματός τους να υπαναχωρήσουν από την αποδοχή προσφοράς σε αυτήν την περίπτωση.
            
            
               Όταν οι επενδυτές που αναφέρονται στο πρώτο εδάφιο της παρούσας παραγράφου έχουν το δικαίωμα υπαναχώρησης που αναφέρεται στην παράγραφο 2, ο χρηματοπιστωτικός διαμεσολαβητής επικοινωνεί με τους εν λόγω επενδυτές εντός μίας εργάσιμης ημέρας από τη δημοσίευση του συμπληρώματος.»·
            
            
               (8)παρεμβάλλεται το ακόλουθο άρθρο 47α:
            
            
               «Άρθρο 47α 
                  Χρονικός περιορισμός του ενημερωτικού δελτίου για την ανάκαμψη της ΕΕ
            
            
               Το καθεστώς που ορίζεται στο άρθρο 14α λήγει την/στις [18 μήνες από την ημερομηνία εφαρμογής του παρόντος κανονισμού]. 
            
            
               Τα ενημερωτικά δελτία για την ανάκαμψη της ΕΕ που καταρτίζονται σύμφωνα με το άρθρο 14α και έχουν εγκριθεί μεταξύ της [ημερομηνία εφαρμογής του παρόντος κανονισμού] και της [18 μήνες μετά την ημερομηνία εφαρμογής του παρόντος κανονισμού] εξακολουθούν να διέπονται από το εν λόγω άρθρο μέχρι τη λήξη της ισχύος τους ή έως ότου παρέλθουν δώδεκα μήνες από την/τις [18 μήνες μετά την ημερομηνία εφαρμογής του παρόντος κανονισμού], όποιο από τα δύο συμβεί πρώτο.»
            
            
               (9)στο άρθρο 48, η παράγραφος 2 αντικαθίσταται από το ακόλουθο κείμενο: 
            
            
               «2. Η έκθεση αξιολογεί, μεταξύ άλλων, κατά πόσον το περιληπτικό σημείωμα του ενημερωτικού δελτίου, τα καθεστώτα γνωστοποίησης που ορίζονται στα άρθρα 14, 14α και 15 και το γενικό έγγραφο αναφοράς που αναφέρεται στο άρθρο 9 εξακολουθούν να είναι κατάλληλα, με βάση τους επιδιωκόμενους στόχους. Ειδικότερα, η έκθεση περιλαμβάνει τα εξής: 
            
            
               α)τον αριθμό των ενημερωτικών δελτίων ανάπτυξης ΕΕ των προσώπων σε καθεμία από τις τέσσερις κατηγορίες που αναφέρονται στα στοιχεία α) έως δ) του άρθρου 15 παράγραφος 1 και ανάλυση της εξέλιξης κάθε τέτοιου αριθμού καθώς και των τάσεων όσον αφορά την επιλογή τόπων διαπραγμάτευσης από τα πρόσωπα που δικαιούνται να χρησιμοποιούν το ενημερωτικό δελτίο ανάπτυξης ΕΕ· 
            
            
               β)ανάλυση του κατά πόσον το ενημερωτικό δελτίο ανάπτυξης ΕΕ επιτυγχάνει τη σωστή ισορροπία μεταξύ της προστασίας των επενδυτών και της μείωσης των διοικητικών επιβαρύνσεων για τα πρόσωπα που έχουν το δικαίωμα να το χρησιμοποιούν· 
            
            
               γ)τον αριθμό των εγκεκριμένων ενημερωτικών δελτίων για την ανάκαμψη της ΕΕ και ανάλυση της εξέλιξης του αριθμού αυτού·
            
            
               δ)το κόστος κατάρτισης και εξασφάλισης της έγκρισης ενημερωτικού δελτίου για την ανάκαμψη της ΕΕ σε σύγκριση με το τρέχον κόστος ενός ενημερωτικού δελτίου, καθώς και ένδειξη της συνολικής εξοικονόμησης οικονομικών πόρων που επιτεύχθηκε· 
            
            
               ε)ανάλυση του κατά πόσον το ενημερωτικό δελτίο για την ανάκαμψη της ΕΕ επιτυγχάνει τη σωστή ισορροπία μεταξύ της προστασίας των επενδυτών και της μείωσης των διοικητικών επιβαρύνσεων για τα πρόσωπα που έχουν το δικαίωμα να το χρησιμοποιούν·»· 
            
            
               (10)το κείμενο που παρατίθεται στο παράρτημα του παρόντος κανονισμού παρεμβάλλεται ως παράρτημα Vα.
            
         
         
            
               Άρθρο 2 
               Έναρξη ισχύος και εφαρμογή
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Κεντρική Τράπεζα, την Ευρωπαϊκή Τράπεζα Επενδύσεων και την Ευρωομάδα σχετικά με τη συντονισμένη οικονομική αντίδραση στην έξαρση της νόσου COVID-19, COM(2020) 112 final της 13ης Μαρτίου 2020.
               
               
                  
                     (2)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «Η ώρα της Ευρώπης: ανασύνταξη και προετοιμασία για την επόμενη γενιά», COM(2020) 456 final της 27ης Μαΐου 2020.
               
               
                  
                     (3)
                  
                        Κανονισμός (ΕΕ) 2017/1129 του Ευρωπαϊκού Κοινοβουλίου και του Συμβουλίου, της 14ης Ιουνίου 2017, σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή κατά την εισαγωγή κινητών αξιών προς διαπραγμάτευση σε ρυθμιζόμενη αγορά και την κατάργηση της οδηγίας 2003/71/ΕΚ (ΕΕ L 168 της 30.6.2017, σ. 12).
               
               
                  
                     (4)
                  
                        Οδηγία 2004/109/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2004, για την εναρμόνιση των προϋποθέσεων διαφάνειας αναφορικά με την πληροφόρηση σχετικά με εκδότες των οποίων οι κινητές αξίες έχουν εισαχθεί προς διαπραγμάτευση σε ρυθμιζόμενη αγορά και για την τροποποίηση της οδηγίας 2001/34/ΕΚ (ΕΕ L 390 της 31.12.2004, σ. 38).
               
               
                  
                     (5)
                  
                        Κατ’ εξουσιοδότηση κανονισμός (ΕΕ) 2017/565 της Επιτροπής, της 25ης Απριλίου 2016, για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου όσον αφορά τις οργανωτικές απαιτήσεις και τους όρους λειτουργίας των επιχειρήσεων επενδύσεων, καθώς και τους ορισμούς που ισχύουν για τους σκοπούς της εν λόγω οδηγίας (ΕΕ L 87 της 31.3.2017, σ. 1).
               
               
                  
                     (6)
                  
                        Κανονισμός (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για την κατάχρηση της αγοράς (κανονισμός για την κατάχρηση της αγοράς) και την κατάργηση της οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ (ΕΕ L 173 της 12.6.2014, σ. 1).
               
               
                  
                     (7)
                  
                        Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014, σ. 349).
               
               
                  
                     (8)
                  
                        Κανονισμός (ΕΕ) 2017/2402 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με τη θέσπιση γενικού πλαισίου για την τιτλοποίηση και σχετικά με τη δημιουργία ειδικού πλαισίου για απλή, διαφανή και τυποποιημένη τιτλοποίηση και σχετικά με την τροποποίηση των οδηγιών 2009/65/ΕΚ, 2009/138/ΕΚ και 2011/61/ΕΕ και των κανονισμών (ΕΚ) αριθ. 1060/2009 και (ΕΕ) αριθ. 648/2012.
               
               
                  
                     (9)
                  
                        Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012.
               
               
                  
                     (10)
                  
                        
                  https://ec.europa.eu/info/files/200610-cmu-high-level-forum-final-report_el
                   
               
               
                  
                     (11)
                  
                        Κανονισμός (ΕΕ) 2019/2115 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, για την τροποποίηση της οδηγίας 2014/65/ΕΕ και των κανονισμών (ΕΕ) αριθ. 596/2014 και (ΕΕ) 2017/1129 όσον αφορά την προώθηση της χρήσης των αγορών ανάπτυξης ΜΜΕ (ΕΕ L 320 της 11.12.2019, σ. 1).
               
               
                  
                     (12)
                  
                        Υπόθεση Vodafone C-58/08: «Όταν μια στηριζόμενη στο άρθρο 95 ΕΚ ρύθμιση έχει ήδη εξαλείψει κάθε εμπόδιο στο εμπόριο στον τομέα που εναρμονίζει, ο κοινοτικός νομοθέτης δεν στερείται της δυνατότητας προσαρμογής της εν λόγω ρύθμισης σε κάθε μεταβολή των περιστάσεων ή σε κάθε εξέλιξη των γνώσεων δεδομένου του καθήκοντος που τον βαρύνει σχετικά με την προστασία των γενικών συμφερόντων που αναγνωρίζει η Συνθήκη».
               
               
                  
                     (13)
                  
                        COM(2020) 456 final της 27ης Μαΐου 2020.
               
               
                  
                     (14)
                  
                        Κανονισμός (ΕΕ) 2017/1129 του Ευρωπαϊκού Κοινοβουλίου και του Συμβουλίου, της 14ης Ιουνίου 2017, σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή κατά την εισαγωγή κινητών αξιών προς διαπραγμάτευση σε ρυθμιζόμενη αγορά και την κατάργηση της οδηγίας 2003/71/ΕΚ (ΕΕ L 168 της 30.6.2017, σ. 12).
               
               
                  
                     (15)
                  
                        Κανονισμός (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για την κατάχρηση της αγοράς (κανονισμός για την κατάχρηση της αγοράς) και την κατάργηση της οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ (ΕΕ L 173 της 12.6.2014, σ. 1).
               
               
                  
                     (16)
                  
                        Οδηγία 2004/109/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2004, για την εναρμόνιση των προϋποθέσεων διαφάνειας αναφορικά με την πληροφόρηση σχετικά με εκδότες των οποίων οι κινητές αξίες έχουν εισαχθεί προς διαπραγμάτευση σε ρυθμιζόμενη αγορά και για την τροποποίηση της οδηγίας 2001/34/ΕΚ (ΕΕ L 390 της 31.12.2004, σ. 38).
               
               
                  
                     (17)
                  
                        Κατ’ εξουσιοδότηση κανονισμός (ΕΕ) 2017/565 της Επιτροπής, της 25ης Απριλίου 2016, για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου όσον αφορά τις οργανωτικές απαιτήσεις και τους όρους λειτουργίας των επιχειρήσεων επενδύσεων, καθώς και τους ορισμούς που ισχύουν για τους σκοπούς της εν λόγω οδηγίας (ΕΕ L 87 της 31.3.2017, σ. 1).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 24.7.2020
            COM(2020) 281 final
            ΠΑΡΑΡΤΗΜΑ
            του
            ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ ΚΑΙ ΤΟΥ ΚΟΙΝΟΒΟΥΛΙΟΥ
            για την τροποποίηση του κανονισμού (ΕΕ) 2017/1129  όσον αφορά το ενημερωτικό δελτίο για την ανάκαμψη της ΕΕ και τις στοχευμένες προσαρμογές για τους χρηματοπιστωτικούς διαμεσολαβητές, ώστε να διευκολυνθεί η ανάκαμψη από την πανδημία COVID-19
            {SWD(2020) 120 final}
            
               
         
         
            
               ΠΑΡΑΡΤΗΜΑ
            
            
               «ΠΑΡΑΡΤΗΜΑ Vα
            
            
               ΕΛΑΧΙΣΤΕΣ ΠΛΗΡΟΦΟΡΙΕΣ ΠΟΥ ΠΡΕΠΕΙ ΝΑ ΠΕΡΙΛΑΜΒΑΝΟΝΤΑΙ ΣΤΟ ΕΝΗΜΕΡΩΤΙΚΟ ΔΕΛΤΙΟ ΓΙΑ ΤΗΝ ΑΝΑΚΑΜΨΗ ΤΗΣ ΕΕ
            
            
               I.Όνομα εκδότη, κράτος μέλος σύστασης, σύνδεσμος προς τον δικτυακό τόπο του εκδότη
            
            
               Σκοπός είναι να προσδιοριστεί η εταιρεία που εκδίδει μετοχές, συμπεριλαμβανομένου του αναγνωριστικού της κωδικού νομικής οντότητας («LEI»), του κράτους μέλους σύστασής της και του δικτυακού τόπου όπου οι επενδυτές μπορούν να βρουν πληροφορίες σχετικά με τις επιχειρηματικές δραστηριότητες της εταιρείας, τα προϊόντα που παράγει ή τις υπηρεσίες που παρέχει, τις κύριες αγορές στις οποίες δραστηριοποιείται, την οργανωτική δομή της και, κατά περίπτωση, πληροφορίες που ενσωματώνονται μέσω παραπομπής.
            
            
               II.Δήλωση ευθύνης
            
            
               Σκοπός είναι να προσδιοριστούν τα πρόσωπα που είναι υπεύθυνα για την κατάρτιση του ενημερωτικού δελτίου για την ανάκαμψη της ΕΕ και να συμπεριληφθεί δήλωσή τους ότι, εξ όσων γνωρίζουν, οι πληροφορίες που περιέχονται στο ενημερωτικό δελτίο για την ανάκαμψη της ΕΕ είναι σύμφωνες με την πραγματικότητα και ότι δεν υπάρχουν παραλείψεις στο ενημερωτικό δελτίο για την ανάκαμψη της ΕΕ οι οποίες θα μπορούσαν να αλλοιώσουν το περιεχόμενό του. 
            
            
               Κατά περίπτωση, η δήλωση περιλαμβάνει πληροφορίες που προέρχονται από τρίτα μέρη, συμπεριλαμβανομένων των πηγών των εν λόγω πληροφοριών, καθώς και δήλωση ή έκθεση προσώπου που ενεργεί ως εμπειρογνώμονας και τα ακόλουθα στοιχεία του εν λόγω προσώπου: 
            
            
               α) ονοματεπώνυμο·
            
            
               β) επαγγελματική διεύθυνση· 
            
            
               γ) επαγγελματικά προσόντα· και 
            
            
               δ) σημαντικό συμφέρον που (ενδεχομένως) έχει το πρόσωπο αυτό στον εκδότη.
            
            
               Στη δήλωση αναφέρεται η αρμόδια αρχή που έχει εγκρίνει το ενημερωτικό δελτίο για την ανάκαμψη της ΕΕ, διευκρινίζεται ότι η εν λόγω έγκριση δεν συνιστά ευνοϊκή γνώμη για τον εκδότη και διευκρινίζεται ότι το ενημερωτικό δελτίο για την ανάκαμψη της ΕΕ έχει καταρτιστεί σύμφωνα με το άρθρο 14α.
            
            
               ΙΙΙ.Παράγοντες κινδύνου
            
            
               Σκοπός είναι η περιγραφή των σημαντικότερων κινδύνων που αφορούν ειδικά τον εκδότη και τις μετοχές.
            
            
               IV.Οικονομικές καταστάσεις
            
            
               Απαιτείται να δημοσιεύονται οικονομικές καταστάσεις (ετήσιες και εξαμηνιαίες) που καλύπτουν την περίοδο των 12 μηνών πριν από την έγκριση του ενημερωτικού δελτίου για την ανάκαμψη της ΕΕ. Εάν έχουν δημοσιευθεί τόσο οι ετήσιες όσο και οι εξαμηνιαίες οικονομικές καταστάσεις, τότε απαιτείται η δημοσίευση μόνο των ετήσιων καταστάσεων που έπονται των εξαμηνιαίων οικονομικών καταστάσεων. 
            
            
               Οι ετήσιες οικονομικές καταστάσεις πρέπει να υπόκεινται σε ανεξάρτητο έλεγχο. Η έκθεση ελέγχου καταρτίζεται σύμφωνα με την οδηγία 2006/43/ΕΚ του Ευρωπαϊκού Κοινοβουλίου και του Συμβουλίου
                  1
                και τον κανονισμό (ΕΕ) αριθ. 537/2014 του Ευρωπαϊκού Κοινοβουλίου και του Συμβουλίου
                  2
               .
            
            
               Στις περιπτώσεις στις οποίες δεν εφαρμόζονται η οδηγία 2006/43/ΕΚ και ο κανονισμός (ΕΕ) αριθ. 537/2014, πρέπει οι ετήσιες οικονομικές καταστάσεις να είναι ελεγμένες ή στο πλαίσιό τους να διευκρινίζεται αν, για τους σκοπούς του ενημερωτικού δελτίου για την ανάκαμψη της ΕΕ, οι πληροφορίες αυτές παρέχουν πραγματική και ακριβή εικόνα σύμφωνα με τα ισχύοντα ελεγκτικά πρότυπα στο εκάστοτε κράτος μέλος ή με ισοδύναμο πρότυπο. Διαφορετικά, στο ενημερωτικό δελτίο για την ανάκαμψη της ΕΕ πρέπει να περιλαμβάνονται οι ακόλουθες πληροφορίες:
            
         
         
            
               α)ευδιάκριτη δήλωση όπου αναφέρονται τα ελεγκτικά πρότυπα που χρησιμοποιήθηκαν·
            
            
               β)εξήγηση για οποιαδήποτε σημαντική απόκλιση από τα Διεθνή Ελεγκτικά Πρότυπα·
            
            
               Σε περίπτωση που οι ορκωτοί ελεγκτές έχουν αρνηθεί να συντάξουν εκθέσεις ελέγχου σχετικά με τις ετήσιες οικονομικές καταστάσεις, ή σε περίπτωση που οι εν λόγω εκθέσεις περιέχουν επιφυλάξεις, τροποποίηση γνώμης, δηλώσεις αποποίησης ευθύνης ή επισήμανση θέματος, πρέπει να συνοδεύονται από σχετική αιτιολόγηση, και οι εν λόγω επιφυλάξεις, τροποποιήσεις, δηλώσεις αποποίησης ευθύνης ή επισήμανση θέματος πρέπει να παρατίθενται στην πλήρη έκτασή τους.
            
            
               Περιλαμβάνεται επίσης περιγραφή κάθε σημαντικής μεταβολής στη χρηματοοικονομική θέση του ομίλου η οποία έλαβε χώρα από τη λήξη της τελευταίας χρήσης για την οποία δημοσιεύθηκαν είτε ελεγμένες οικονομικές καταστάσεις είτε ενδιάμεσες χρηματοοικονομικές πληροφορίες ή υποβάλλεται σχετική αρνητική δήλωση. 
            
            
               Κατά περίπτωση, συμπεριλαμβάνονται επίσης άτυπες (pro forma) πληροφορίες.
            
            
               V.Πληροφορίες για τις τάσεις
            
            
               Ο σκοπός είναι να συμπεριληφθεί περιγραφή: 
            
            
               α)των σημαντικότερων πρόσφατων τάσεων όσον αφορά την παραγωγή, τις πωλήσεις και τα αποθέματα, το κόστος και τις τιμές πώλησης από τη λήξη της τελευταίας χρήσης έως την ημερομηνία του ενημερωτικού δελτίου για την ανάκαμψη της ΕΕ· 
            
            
               β)πληροφοριών για κάθε γνωστή τάση, αβεβαιότητα, αίτημα, δέσμευση ή γεγονός που ευλόγως μπορεί να αναμένεται ότι θα επηρεάσει σημαντικά τις προοπτικές του εκδότη τουλάχιστον για την τρέχουσα χρήση.
            
            
               VI.Τελική τιμή προσφοράς και ποσό των μετοχών, συμπεριλαμβανομένης της ανέκκλητης δέσμευσης των μετόχων άνω του 5 % και των ονομάτων των αναδόχων.
            
            
               Σκοπός είναι να καθοριστούν οι ειδικές πληροφορίες σχετικά με την ανταλλακτική αξία της προσφοράς μετοχών και να παρασχεθούν πληροφορίες σχετικά με τις βέβαιες δεσμεύσεις που έχουν αναλάβει οι κύριοι μέτοχοι να εγγραφούν για περισσότερο από το 5 % της προσφοράς και τις συμφωνίες αναδοχής.
            
            
               VII.Τόπος και χρόνος εγγραφής των μετοχών
            
            
                  Σκοπός είναι η παροχή του διεθνούς αριθμού αναγνώρισης τίτλων («ISIN») και άλλων ουσιωδών πληροφοριών σχετικά με τη δημόσια προσφορά των μετοχών και η παροχή πληροφοριών σχετικά με τον τόπο εγγραφής των μετοχών και τη χρονική περίοδο, συμπεριλαμβανομένων τυχόν πιθανών τροποποιήσεων, κατά τη διάρκεια της οποίας θα είναι ανοικτή η προσφορά, καθώς και περιγραφή της διαδικασίας για την υποβολή αίτησης εγγραφής μαζί με την ημερομηνία έκδοσης νέων μετοχών.
            
            
               VIII. Λόγοι της προσφοράς και χρήση των εσόδων
            
            
               Σκοπός είναι η παροχή πληροφοριών σχετικά με τους λόγους της προσφοράς και, κατά περίπτωση, το εκτιμώμενο καθαρό ποσό των εσόδων, αναλυτικά ανά κύρια προβλεπόμενη χρήση και κατά σειρά προτεραιότητας των εν λόγω χρήσεων.
            
            
               Όταν ο εκδότης γνωρίζει ότι τα αναμενόμενα έσοδα δεν θα επαρκέσουν για τη χρηματοδότηση όλων των προβλεπόμενων χρήσεων, τότε αναφέρεται το ποσό και οι πηγές των συμπληρωματικών κεφαλαίων που απαιτούνται. Επίσης αναφέρεται λεπτομερώς όταν τα έσοδα χρησιμοποιούνται για την απόκτηση περιουσιακών στοιχείων, εκτός του συνήθους πλαισίου των επιχειρηματικών δραστηριοτήτων, για τη χρηματοδότηση προαναγγελθεισών αποκτήσεων άλλων επιχειρήσεων ή για την εξόφληση, μείωση ή εξαγορά χρεών.
            
            
               X.Δήλωση για το κεφάλαιο κίνησης
            
            
               Σκοπός είναι η παροχή πληροφοριών σχετικά με το κατά πόσον το κεφάλαιο κίνησης επαρκεί για τις τρέχουσες απαιτήσεις του εκδότη ή, εάν δεν επαρκεί, σχετικά με τον τρόπο με τον οποίο ο εκδότης προτείνει να χορηγήσει το συμπληρωματικό κεφαλαίο κίνησης που απαιτείται.
            
            
               XI.Συγκρούσεις συμφερόντων
            
            
               Σκοπός είναι η παροχή πληροφοριών σχετικά με τυχόν συγκρούσεις συμφερόντων που σχετίζονται με την έκδοση.
            
         
         
            
               XII.Μετοχικά μερίδια μετά την έκδοση
            
            
               Σκοπός είναι η παροχή πληροφοριών σχετικά με τη συμμετοχή στο μετοχικό κεφάλαιο και τα δικαιώματα ψήφου μετά την αύξηση κεφαλαίου που προκύπτει από τη δημόσια προσφορά.». 
            
         
         
            
                  
                     (1)
                  
                        Οδηγία 2006/43/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, για τους υποχρεωτικούς ελέγχους των ετήσιων και των ενοποιημένων λογαριασμών, για την τροποποίηση των οδηγιών 78/660/ΕΟΚ και 83/349/ΕΟΚ του Συμβουλίου και για την κατάργηση της οδηγίας 84/253/ΕΟΚ του Συμβουλίου (ΕΕ L 157 της 9.6.2006, σ. 87).
               
               
                  
                     (2)
                  
                        Κανονισμός (ΕΕ) αριθ. 537/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με ειδικές απαιτήσεις όσον αφορά τον υποχρεωτικό έλεγχο οντοτήτων δημοσίου συμφέροντος και την κατάργηση της απόφασης 2005/909/ΕΚ της Επιτροπής (ΕΕ L 158 της 27.5.2014, σ. 77).